SAIL Databank - The Secure Anonymised Information Linkage Databank Dod â Data Newydd I mewn I SAIL – SAIL Databank\nDod â Data Newydd i mewn i FANC DATA SAIL\nRhannu Data, Buddsoddi yn y Dyfodol\nMae llawer o fanteision i’w cael o ailddefnyddio data a gasglwyd fel mater o drefn yn ddiogel ac mae cyfrannu data at Fanc Data SAIL yn cynrychioli buddsoddiad ar gyfer y dyfodol. Drwy gynyddu’r casgliadau o ddata o fewn Banc Data SAIL, mae adnodd gwerthfawr yn bodoli ar gyfer cysylltiadau data y gellir ei ddefnyddio i gynnal ymchwil a gwerthusiadau hydredol sy’n gysylltiedig ag iechyd.\nLanlwytho Data o Unrhyw Leoliad Daearyddol\nMae tîm Banc Data SAIL yn brofiadol o ran cefnogi prosiectau sy’n defnyddio setiau data allanol nad ydynt yn Gymreig (e.e. Ystadegau Cyfnodau Ysbytai (HES) o Loegr) ac mae’n cynnig cymorth i ymchwilwyr â’r broses gaffael data.\nAmgylchedd Dibynadwy ar gyfer Storio a Dadansoddi Data Mawr\nGellir dod â data i mewn i Fanc Data SAIL o unrhyw ffynhonnell a bydd yn elwa ar ei fethodolegau diogelu a rheoli data sydd wedi’u hen sefydlu a sydd wedi creu amgylchedd unigryw ar gyfer hafan ddiogel, cysylltiadau data a dadansoddi data. Mae’r seilwaith cyfrifiadura perfformiad uchel yn sicrhau nad oes cyfyngiadau o ran gallu storio ac effeithlonrwydd prosesu data.\nSetiau Data Prosiect-benodol – Cysylltu Data Newydd â Data SAIL\nSut mae Data Newydd yn Cael ei Ddiogelu\nOs ydych yn dymuno lanlwytho data ychwanegol i gael ei gysylltu â data SAIL ar gyfer eich prosiect eich hun yn unig, gelwir hyn yn set ddata prosiect-benodol. Mae perchennog y prosiect yn gyfrifol am y set ddata ac am sicrhau nad oes unrhyw ddata adnabyddadwy neu risg uchel wedi’i gynnwys ynddo.\nCyfyngir mynediad at setiau data o’r fath a dim ond pobl gymeradwy sy’n gweithio ar eich prosiect sy’n cael caniatâd i ddefnyddio’r set ddata ar gyfer dadansoddi. Er mwyn cynnwys data newydd o ffynonellau eraill, bydd angen cymeradwyaeth IGRP cyn i’r data gael ei lanwytho i Fanc Data SAIL.\nMae’r system SAIL yn cynnwys y gallu i lwytho, anonymeiddio a chysylltu’ch data â setiau data SAIL sy’n bodoli eisoes. Felly ar ôl ei lanlwytho, gallwch ddefnyddio amgylchedd diogel Banc Data SAIL i’w gyrchu ar y cyd â setiau data SAIL eraill y gofynnir amdanynt i ychwanegu ehangder i’ch ymchwil.\nWedi i’ch prosiect ymchwil gael ei gwblhau, caiff pob set ddata ei harchifo.\nSetiau Data Craidd a Chraidd-gyfyngedig – Rhannu’ch Data â’r Gymuned Ymchwil Ehangach\nMae Banc Data SAIL yn cynnal ac yn diogelu nifer o setiau data gwerthfawr a ddarparwyd yn hael gan amrywiaeth o sefydliadau i’w defnyddio gan gymunedau ymchwil er budd cymdeithas. Rydym yn gweithio’n agos â darparwyr data yn unol â threfniadau diwydrwydd dyladwy a Llywodraethu eu sefydliad ac yn amodol ar gytundeb rhannu data.\nGellir cyflwyno data i SAIL a threfnu ei fod ar gael ar gyfer ymchwil fel un o ddau fath:\nGall y setiau data hyn gael eu darparu ar gyfer cysylltu trwy’r broses ymgeisio safonol\nGellir trefnu bod y setiau data hyn ar gael i’w cysylltu yn amodol ar gymeradwyaeth gan ddarparwr y data yn ychwanegol at y broses ymgeisio safonol\nAr ôl i’r cytundeb rhannu data gael ei lofnodi, gall y darparwyr data ddechrau lanlwytho eu data eu hunain trwy ddilyn y camau yn y fideo isod:\nSut Ydw i’n Lanlwytho Fy Nata? Sut Ydw i’n Gwneud Cais i Lanlwytho Fy Nata?\nGwybodaeth a Dogfennau Ychwanegol\nSut i wneud cais i lanlwytho data i Fanc Data SAIL:\ndescription Ffurflen Gais i Gaffael Data\ndescription Ffurflen Gwmpasu Set Ddata Newydd\nYn dilyn cymeradwyaeth caffaeliad:\ndescription Cytundeb Rhannu Data\nRhagor o wybodaeth am ein dulliau o drosglwyddo data a gwneud data ynghylch person yn ddienw:\ndescription Strwythur Allforio Ffeiliau ar Lefel Person a Throsglwyddo Data\ndescription Strwythur Allforio Ffeiliau ar Lefel Cyfeiriad a Throsglwyddo Data


Mae’n rhaid i’r rheolau ddatgan pwy sy’n gallu (ac nad yw’n gallu) bod yn aelod, gan gynnwys unigolion, cyrff corfforaethol, ac enwebeion cyrff anghorfforedig. Mae hyn yn cynnwys aelodau ar y cyd, y mae’n rhaid i un aelod fod yn enwebai sy’n cynrychioli buddiannau’r aelodau ar y cyd. Mae’n rhaid i gymdeithas fod â thri aelod sefydlu o leiaf, neu ddau aelod sefydlu os yw’r ddwy yn gymdeithasau.\nNid yw cyfraith cymdeithasau’n dweud llawer am aelodaeth. Mae Adran 2 Deddf Cymdeithasau Cydweithredol a Chymdeithasau Budd Cymunedol 2014 yn mynnu bod yr awdurdod cofrestru, sef yr FCA, yn fodlon bod cymdeithas gydweithredol yn gymdeithas gydweithredol go iawn, sy’n awgrymu bod rhaid iddi fodloni egwyddorion y cytunwyd arnynt yn rhyngwladol ar gyfer aelodaeth cymdeithasau cydweithredol. Nid yw gofynion tebyg yn berthnasol i gymdeithasau budd cymunedol.\nRoedd newidiadau deddfwriaethol a gyflwynwyd yn 2012 wedi dileu’r oedran ieuengaf ar gyfer bod yn aelod o gymdeithas, a gostwng yr oedran ieuengaf ar gyfer ethol unigolyn yn aelod o bwyllgor rheoli i 16. Fodd bynnag, mae cymdeithasau’n rhydd i bennu oedran ieuengaf ar gyfer aelodaeth, ac mae nifer o gymdeithasau wedi dewis cadw 16 fel oedran ieuengaf ar gyfer aelodau. Caniateir i aelodau iau nag 16 oed ddal cyfalaf cyfranddaliadau mewn cymdeithas, ond mae Adran 31 Deddf Cymdeithasau Cydweithredol a Chymdeithasau Budd Cymunedol 2014 yn atal unigolyn iau nag 16 oed rhag cyhoeddi derbynneb, sy’n golygu na all godi ei gyfalaf cyfranddaliadau.\nMae’r FCA yn cydnabod y dylid ystyried Datganiad y Gynghrair Gydweithredol Ryngwladol (ICA) ar Hunaniaeth Gydweithredol wrth bwyso a mesur p’un a yw cymdeithas yn gymdeithas gydweithredol go iawn. Egwyddor gyntaf y datganiad hwn yw “Aelodaeth Wirfoddol ac Agored: sefydliadau gwirfoddol yw cymdeithasau cydweithredol, sy’n agored i bob unigolyn ddefnyddio eu gwasanaethau ac yn barod i dderbyn cyfrifoldebau aelodaeth, heb wahaniaethu ar sail rhyw, statws cymdeithasol, hil, gwleidyddiaeth na chrefydd”.\nYstyrir bod hyn yn golygu y dylai aelodaeth cymdeithas gydweithredol ganolbwyntio ar y berthynas â defnyddwyr, megis cwsmer, cyflogai neu gyflenwr. Mae’r rhan fwyaf o gymdeithasau cydweithredol yn canolbwyntio ar un grŵp defnyddwyr, er bod rhai cyrff sy’n noddi yn cynnig rheolau enghreifftiol ar gyfer cymdeithasau cydweithredol aml-randdeiliad. Nid yw bod yn fuddsoddwr yn cael ei ystyried yn berthynas â defnyddiwr fel arfer. Mae’r FCA yn darparu canllawiau cofrestru ar gyfer cymdeithasau cydweithredol sy’n dymuno darparu ar gyfer buddsoddwyr-gyfranddalwyr nad ydynt yn ddefnyddwyr. Ymdrinnir â hyn yn fanylach yn Adran 2.2.4.\nNid yw’r cysyniad aelod nad yw’n ddefnyddiwr yn berthnasol i gymdeithasau budd cymunedol, sy’n rhydd i dderbyn pwy bynnag a ddymunant i fod yn aelod. Mae’r rhan fwyaf o reolau enghreifftiol ar gyfer cymdeithasau budd cymunedol yn diffinio aelodau fel y rhai hynny sy’n cefnogi amcanion y gymdeithas.\nGall cymdeithas fod â mwy nag un categori aelodaeth, gyda gwahanol hawliau’n gysylltiedig â’r categorïau hyn. Fodd bynnag, mae’n rhaid i gymdeithasau cydweithredol sicrhau bod rheolau aelodaeth o’r fath yn gyson â Datganiad y Gynghrair Gydweithredol Ryngwladol ar Hunaniaeth Gydweithredol.\nMae hefyd lle i osod ffi danysgrifio flynyddol fel amod aelodaeth. Mae tanysgrifiadau blynyddol yn ffordd ddefnyddiol o dalu am gost darparu gwasanaethau aelodaeth a gallant gynorthwyo’r gymdeithas i gynnal rhestr aelodaeth gyfredol, trwy fynnu bod aelodau’n cadw mewn cysylltiad â’r gymdeithas. Fodd bynnag, gall gofyn i aelodau dalu tanysgrifiad blynyddol fod yn anghydnaws ag annog aelodau i gynnal eu buddsoddiad mewn cyfalaf cyfranddaliadau, oni bai bod darpariaethau’n cael eu sefydlu i wahaniaethu rhwng y ddau fath o aelodaeth, neu danysgrifiadau’n cael eu dileu ar gyfer aelodau sy’n dal mwy na lleiafswm penodol o gyfalaf cyfranddaliadau. Mae ffyrdd eraill o fynd i’r afael â’r mater hwn yn cynnwys rheolau sy’n caniatáu i’r gymdeithas ddidynnu tanysgrifiadau blynyddol o gyfrif cyfranddaliadau’r aelod, neu drosi cyfalaf cyfranddaliadau’n ddyled os terfynir aelodaeth o ganlyniad i fethu â thalu’r tanysgrifiad blynyddol.\nMae’r FCA hefyd wedi cymeradwyo rheolau enghreifftiol sy’n caniatáu i gyfranddaliadau gael eu dal gan enwebeion. Gwneir hyn pan fydd enwebai cymeradwy’n dal cyfranddaliadau ar ran ei gleientiaid, ac yn arfer eu pleidleisiau trwy ddirprwy mewn cyfarfodydd cyffredinol, yn amodol ar gyfyngiadau. Fel arfer, bydd enwebeion yn gynghorwyr ariannol annibynnol neu’n rheolwyr cronfeydd buddsoddi. Er y gallai trefniadau o’r fath ei gwneud yn bosibl i ddenu buddsoddiad o ffynonellau ehangach, gallent wanhau’r agweddau ar fuddsoddiad cymunedol sy’n ymwneud ag ymgysylltu â’r gymuned, a gwneud y gymdeithas yn agored i ddylanwad yr enwebai.


Digwyddiad - DIGWYDDIAD : Cyflwyniad i'ch Senedd - cyflwyniad ar-lein (Cyflwyniad yn Gymraeg) , 15 Hydref 2021\nDIGWYDDIAD : Cyflwyniad i'ch Senedd - cyflwyniad ar-lein (Cyflwyniad yn Gymraeg)\nDyddiad: Dydd Gwener 15 Hydref 2021\nAmser: 11.30 - 12.30\nLleoliad: Digwyddiad ar-lein\nDisgrifiad: Ymunwch gyda ni ar gyfer cyflwyniad ar-lein sy'n rhoi trosolwg i chi o: Senedd Cymru – pwy ydym ni a’r hyn a wnawn. Beth yw’r gwahaniaeth rhwng Llywodraeth Cymru a Senedd Cymru. Cynrychioli chi a'ch cymuned: Aelodau o’r Senedd. Dweud eich dweud: Dyma gyfle i ddod i wybod sut y gallwch chi wneud yn siwr bod eich llais yn cael ei glywed.\nAgored i’r cyhoedd: Mae presenoldeb yn y digwyddiad drwy gofrestru ymlaen llaw drwy’r linc uchod neu drwy gysylltu gydag ein llinell archebu ar 0300 200 6565 neu drwy e-bost ar cysylltu@senedd.cymru\nYchwanegwch y cyfarfod at eich calendr


SPCK Assemblies (Cymraeg) - Thomas Edison\nDangos sut y gall doniau a gwaith caled rhai pobl helpu i roi bywyd gwell i weddill pobl y byd.\nLluniau o ddyfeisiau sydd wedi llunio ein bywyd (gwelwch rif 2).\nLluniau o ddyfeisiau Thomas Edison.\nGofynnwch i’r myfyrwyr a ydyn nhw wedi clywed ryw dro am ddyn o’r enw Thomas Edison. Nodwch awgrymiadau’r myfyrwyr ar bwy y gall fod. Yna, hysbyswch y myfyrwyr bod Edison yn ddyfeisiwr enwog iawn oedd yn byw yn y ganrif ddiwethaf.\nDangoswch ddarluniau o ddyfeisiadau pwysig iawn (yr olwyn, torth o fara wedi ei thafellu, tuniau bwyd, awyren, peiriant motor, briciau a mortar, bylb golau, gramoffon neu chwaraeydd CD, ac ati.). Trafodwch sut y bu i’r dyfeisiadau yma helpu’r gymdeithas gyfan. Gofynnwch i’r myfyrwyr sut y byddai ein bywyd ni heddiw hebddyn nhw.\nGofynnwch i’r myfyrwyr am y broses feddyliol y mae’n ofynnol i ddyfeisiwr fynd trwyddo. Cymhellwch y myfyrwyr i ddod i gytundeb bod yn rhaid i ddyfeisiwr feddu ar ryw ysbrydoliaeth yn gyntaf er mwyn mynd ati i feddwl am rywbeth fydd yn fodd i wella bywydau pobl; yna’r broses o astudio er mwyn canfod beth sydd wedi cael ei ddysgu o’r blaen gan eraill; yna archwiliad i weld a yw’n bosib datblygu ei syniad ef neu hi ymhellach.\nDywedwch wrth y gynulleidfa bod Thomas Edison wedi dyfeisio miloedd o bethau, ac fe ddangoswyd dau ohonyn nhw yn y lluniau blaenorol. Dywedwch wrth y myfyrwyr na fyddan nhw, y noson honno pan fyddai’r haul yn machlud, yn chwilio am ganhwyllau a lampau nwy, a hynny oherwydd Edison. Pan fyddwn yn gwrando ar ein hoff CD - mae’r diolch am hynny i Edison. Eleni byddwn yn cofio bod 75 mlynedd wedi mynd heibio ers ei farwolaeth.\nPan oedd yn llencyn, bu Thomas Edison yn meddwl beth fyddai’n digwydd pe byddai’n rhoi ty gwair ei dad ar dân. Cafodd ei chwilfrydedd y gorau arno ac fe gyneuodd y tân. Hwnnw oedd un o’i arbrofion cynharaf, ac roedd dau ganlyniad i’r digwyddiad: y cyntaf oedd ty gwair wedi ei losgi; yr ail oedd cael cweir iawn gan ei dad. Er gwaethaf y ffaith bod gan Edison feddwl chwilfrydig ac ewyllys i wthio hyd at eithafion gwybodaeth, cafodd ei anfon adref o’r ysgol ar ôl tri mis. Roedd ei athro ar y pryd yn rhy rwystredig gyda’i holl gwestiynau! Cafodd ei addysgu gartref, ac fe ofalodd ei fam fod ei awydd naturiol i ddysgu am bethau newydd yn cael ei feithrin.\nDdeng mlynedd ar hugain yn ddiweddarach, y cyn-heuwr tân ifanc oedd y gwyddonydd mwyaf adnabyddus yn y byd. Roedd yn cael ei ganmol ym mhob man, ac yn cael ei alw’n ddewin ac yn athrylith am ei ddyfeisiadau. Ond ni adawodd i’w ben chwyddo, a wfftiodd y syniad o fod yn athrylith trwy ddweud:\n‘Ysbrydoliaeth sydd i gyfrif am 1% o fod yn athrylith ac mae 99% yn chwys.’ (‘Genius is 1 per cent inspiration and 99 per cent perspiration.’) Gofynnwch i’r myfyrwyr beth oedd Edison yn ei olygu wrth ddweud hyn. Siaradwch am y gwaith caled sydd ynghlwm wrth ddyfeisio pethau newydd.\nDechreuodd Edison ar ei ddyfais orau pan ddywedodd ei fod yn mynd i gynhyrchu golau trydan. Ei wawdio a wnaeth dyfeiswyr a gwyddonwyr eraill trwy ddweud nad oedd hynny’n bosibl, am ei fod yn golygu mynd yn groes i bob rheol a oedd yn wybyddus ym myd Ffiseg. Ni chymerodd Edison sylw o hynny a bwriodd ymlaen â’r broblem â chryn ymdrech ac ymrwymiad. Roedd yn gwybod y gallai gynhyrchu golau wrth basio cerrynt trydan trwy ddarn bach iawn o fetel. Ymhen dim byddai’r metel yn poethi ac yn tywynnu.\nAc yntau’n awyddus i lwyddo, arbrofodd Edison gyda llawer o ddeunyddiau, yn cynnwys gwallt dynol, ond roedd y mwyafrif yn llosgi’n rhy fuan. Ond yr oedd yn dal i gredu bod rhyw ddeunydd a fyddai’n gwneud y gwaith iddo. Fe ddarganfyddodd bod haenau tenau o bren bambw wedi eu twymo gan drydan mewn bwlb gwydr yn cynhyrchu digon o oleuni i wneud golau trydan yn bosib. Nid dyna oedd y diwedd. Er mwyn gwireddu ei freuddwyd o ddefnyddio trydan i greu golau mewn ty, bu’n rhaid iddo adeiladu’r rhwydwaith mewnol (y ceblau, y mesuryddion trydan ac ati) a ddefnyddiwn ni yn awr.\nYn ystod ei fywyd, datblygodd Edison lawer o ddyfeisiadau a chodi patent arnyn nhw. Fe wnaeth ei ddyfeisiadau a’i waith caled fywyd pawb yn rhwyddach a hapusach. Felly, pan fyddwch chi’n pwyso ar switsh y golau heno ac yn gwrando ar eich chwaraeydd recordiau, cofiwch am waith caled Thomas Edison a’i ymroddiad. Yn bwysicach, gadewch i’w gred, sef “bod athrylith yn 99% o chwys” fod yn ysbrydoliaeth i ni ymdrechu’n galetach i gyrraedd at y nodau a osodwn i ni ein hunain: i beidio â digalonni gan watwar pobl eraill, nac ychwaith i beidio â digalonni pan na fyddwn ni wedi llwyddo’r tro cyntaf.\nNid person hawdd i fyw gydag ef oedd Edison, yn yr ysgol nac ychwaith yn ei fywyd personol. Ond o dan y bersonoliaeth bigog honno roedd yno wir athrylith yn cuddio. Cafodd ei wawdio a thynnwyd ei goes trwy gydol ei fywyd.\nMeddyliwch pa mor anodd oedd bywyd Edison: a fydden ni’n gallu bod yn dosturiol wrth athrylith anodd pe byddai’r person hwnnw neu honno’n ffrind i ni?\nMae bod â ffydd a chred yn yr egwyddorion sydd gennym yn bwysig iawn, ond mae hi hefyd yn bwysig ein bod yn talu sylw i safbwyntiau pobl eraill sydd yn wahanol i’n rhai ni, a pheidio ag ymateb iddyn nhw’n negyddol ond ceisio’u hwynebu’n bositif.\nArglwydd, helpa ni i gael y nerth a’r dyfalbarhad i gyrraedd at y nodau a osodwn i ni ein hunain.\nGad i ni gofio am y bobl hynny sydd yn gwneud ein bywyd yr hyn ydyw heddiw.


PressReader - Caernarfon Herald: 2018-12-05 - DYDD IAU GWESTY ADUNIAD, S4C, 8.00\nDYDD IAU GWESTY ADUNIAD, S4C, 8.00\nCaernarfon Herald - 2018-12-05 - YOUR GUIDE -\nAr ôl iddo falu ffenest yn nhŷ Dani mae Kelvin, gyda help Terry, yn gorfod ei thrwsio. Mae’n gyfle i Terry roi cyngor i Kelvin ynglyn â’r ffordd ymlaen gyda Lowri - efallai mai angen dipyn o lonydd mae hi - oes yna rwbath all Kelvin wneud hefo’r plant?\nMae yna noson allan i’r merched ar y gweill - mae Dani, Carys, Gwenno a Lowri am fynd i Copa. Yn anffodus, mae Lowri’n awyddus i weld Philip draw yn y fflat ac yn gorfod sleifio o Copa i wneud hynny. A wneith unrhywun sylwi?\n‘Dyw Mathew a Iolo ddim yn hapus yn y tŷ gan fod Mags yn fler a diog. Ond heb yn wybod i’r bechgyn mae gan Mags gynlluniau i symud allan yn fuan.\nWrth ei weld yn llunio gwefan i’r Iard, mae Dylan yn brolio Iestyn, ond nid yw ei dad mor gefnogol.\nWrth i baratoadau’r ras fynd yn eu blaen mae Jason yn cael mymryn o siom ynglyn ag aelodau’i dîm. Rownd a Rownd: MAE pob unigolyn sy’n dod i’r gwesty hwn yng nghefn gwlad Cymru gydag un amcan penodol: i gyfarfod rhywun o’u gorffennol - o rai sydd am weld teulu gwaed am y tro cyntaf ers eu mabwysiadu, i eraill sydd wedi colli cysylltiad dros flynyddoedd. Dilynwn pob aduniad wrth i westeion Gwesty Aduniad wneud cysylltiad o’r newydd, gofyn cwestiynau, a chael atebion.


iPhoto yn ei gwneud yn bosibl i chi reoli eich lluniau ymhlith nifer o ffeil ffolderi. Gall eich hawdd syrffio y lluniau yn eich hun llyfrgelloedd yn syth o iPhoto, heb bob un ffolder dim ond i weld y lluniau, neu hela ledled pob cyfrifiadur er mwyn cadw golwg ar Llun dethol yn datblygu.\nFodd bynnag, weithiau efallai y gwelwch ei bod yn eithaf llafurus i reoli eich llyfrgelloedd iPhoto. Dyna pam cyfleustodau a elwir iPhoto Rheolwr Llyfrgellddatblygu meddalwedd cath dew. Mae hefyd yn darparu chi y gallu i ailadrodd eich lluniau o'r un llyfrgell benodol i llyfrgelloedd gwahanol, a gwneud yn siŵr eich bod bob amser yn cadw holl wybodaeth bwysig. Mae digwyddiad a chasgliadau hefyd adennill pryd bynnag y dyblygu, ac mae'r ddau o albymau wedi'u haddasu ac unigryw o bob delwedd yn copïo hynny yn gywir. Gallwch hawdd rhannu Llyfrgell trwm i nifer o lyfrgelloedd compact, cymysgedd cyffredinol llyfrgelloedd wrth ymyl ei gilydd yn un enfawr yn uniongyrchol, neu atgyweirio Llyfrgell llwgr a dechrau iPhoto i hongian wrthynt neu wrthdrawiadau. Gallwch wneud defnydd o'r iPhoto Rheolwr Llyfrgell Mae lluniau porwr i weld eich lluniau yn ddychrynllyd i agor iPhoto ei hun yn gyflym. Gallwch hefyd archwilio'r ar gyfer lluniau mewn llyfrgell unig, neu transversely eich llyfrgelloedd i gyd ar yr un pryd. Dyma canllaw ar sut i ddefnyddio hwn iPhoto Rheolwr Llyfrgell.\n1. creu llyfrgell newydd\n2. symud llyfrgelloedd\n3. canfod dyblygu lluniau\n4. uno llyfrgelloedd iPhoto\n5. ailadeiladu llyfrgelloedd llwgr\nI greu llyfrgell newydd, gallwch fynd i "Ffeil" > "Creu llyfrgell" neu cliciwch y botwm "Llyfrgell greu" yn y ffenestr rheolwr Llyfrgell iPhoto. Yna bydd ffenestr Bop i adael i chi ddewis enw a lleoliad ar gyfer y llyfrgell newydd. Yn ddiofyn, bydd y llyfrgell sydd newydd ei chreu yn wag a gallwch ddewis y delweddau i'w ychwanegu at ei.\nI nodi un llyfrgelloedd penodol neu fwy o eitemau eu hoffech chi mae'n debyg i symud i wahanol catalog, llusgwch y llyfrgelloedd drwy'r cofnod llyfrgell ar y chwith a dod pob un ohonynt ar y lleoliad gyda label "Dewis ffynhonnell llyfrgelloedd".\nAr ôl hynny mae angen i chi nodi union pa Llyfrgell iPhoto a ydych yn dymuno ennill pob un o'r ffotograffau a chynnwys eraill ydych chi'n cymysgu. A gallwch ei dynnu un o'r eich llyfrgelloedd eisoes yn bodoli tuag at lle mae'n dweud "Gostyngiad cyrchfan Llyfrgell", neu rhag ofn y dymunwch i hoffi eich llyfrgelloedd eisoes yn bodoli i fod yn ymdoddi i'r llyfrgell newydd sbon, cliciwch allweddol "Uno yn llyfrgell newydd, wag". Bydd wedyn yn gofyn ichi ddewis enw ac ar eich gyriant caled i stoc hyd y llyfrgell newydd sbon. Os ydych yn dymuno i addasu lleoliad hwn yn y dyfodol, cliciwch y botwm "Newid lleoliad" i wneud hynny.\nMae iPhoto Rheolwr Llyfrgell hefyd yn darparu y gallu i ganfod a dileu dyblygu lluniau. Gallwch naill ai cliciwch y botwm "Ddod o hyd i dyblygu" yn y bar offer neu ddewis "Ddod o hyd i dyblygu" o'r ddewislen ar y Llyfrgell. Ar ôl hynny, yn dewis y Llyfrgell a ydych am chwilio yn yr ardal "Dewiswch llyfrgelloedd i chwilio". Taro edrych ar luniau y naill ai yn y iPhoto diwerth, "X" i ddileu llyfrgell neu y botwm "Gwaharddiadau..." i anwybyddu'r amlwg fel cudd, neu eisoes wedi yr allweddair a enwir "dyblyg" haseinio iddynt yn iPhoto.\nYna ddewis yr opsiwn yn cymharu i benderfynu p'un a delweddau wedi eu dyblygu. Dyma ddau opsiwn:\nYn cyfateb yn union: cymharu ffeiliau delwedd yn uniongyrchol ac yn nodi unrhyw un sy'n eu dyblygu Beitiau ar gyfer Beitiau gilydd.\nCyfatebol ar ffeil + Dyddiad: yn cyfateb lluniau yn seiliedig ar eu ffeil enw a dyddiad.\nAr ôl sefydlu eich chwiliad, cliciwch y botwm "Ddod o hyd i dyblygu" Glas (mae'n yn y gornel dde uchaf y ffenestr), a dechreuir iPhoto Rheolwr Llyfrgell wrthi'n dadansoddi eich llyfrgelloedd ar gyfer lluniau dyblyg.\nPan geir holl luniau dyblyg, mae'r cais hwn yn defnyddio system seiliedig ar reolau i ddewis ceidwad. Yna gweddill y bydd symud i y diwerth, neu mae rhai camau eraill a gyflawnir arnynt. Gallwch ddewis o sawl rheolau dyblyg parod ddefnyddio'r ddewislen naid i lawr ar waelod y ffenestr. Gallwch hefyd ddewis "Rheolau golygu" i sefydlu rheol eich hun i ddewis ceidwaid.\nPan fydd y ceidwaid yn penderfynu, yna gallwch wneud mwy o gamau gweithredu i ffotograffau yn y grŵp dyblyg. Y mathau gweithredu ar gael yn "Symud i diwerth", "Baner", "Guddio", "Ychwanegu i albwm" neu "Neilltuo allweddair". Gallwch ddewis gweithredu yn ôl eich anghenion.\nMae iPhoto Rheolwr Llyfrgell yn eich galluogi i gyfuno yr eitemau o lyfrgelloedd niferus yn gyfan gwbl yn unigol, tra'n cynnal eich holl albymau, digwyddiadau, a metadata Llun. I wneud hyn, dim ond mynd ffeil > llyfrgelloedd uno a dewiswch y llyfrgelloedd a ydych am uno gan y golofn ar y chwith. Ar ôl hynny, cliciwch ar yr un yr hoffech chi eu copïo ffotograffau i o'r golofn gywir. Dewiswch y blwch "Ddim mewngludo dyblygu" a chlicio "Parhau".\nYn aml yn amser iPhoto gallai Llyfrgell yn cael eu difrodi ynghyd â lluniau colli allan ar, dibynnu iPhoto dieithr, neu unwaith gwrthdrawiadau. Â iPhoto Rheolwr Llyfrgell, gall eich ailadeiladu llyfrgell newydd yn dibynnu ar eich llyfrgell presennol, gan gychwyn gyda ffynhonnell data ddiwygiedig rydd o lygredd. Gallech chi hyd yn oed drwy fwyta lluniau o'r llyfrgell efallai bod iPhoto wedi colli trac.\nOs ydych am i ailadeiladu y Llyfrgell iPhoto, ewch i "Llyfrgell" > "Ailadeiladu Llyfrgell" a dewis lleoliad ar gyfer y Llyfrgell hailadeiladu ac mae ai peidio ydych am iPLM drwy fwyta amddifad lluniau canfod yn y pecyn Llyfrgell ei. Yna bydd y cais yn archwilio y Llyfrgell ac yn ailadeiladu ar y gorau gall ac ichi roi rhagflas o'r hyn oedd yn gallu dod o hyd i. Yna cliciwch y botwm "Ailadeiladu" i greu llyfrgell newydd a ail-Mewngludo cynnwys y Llyfrgell gwreiddiol i'r un newydd.\n> Adnoddau > Mac > sut i ddefnyddio iPhoto Rheolwr Llyfrgell


CAFC - Ymwelwch â’r ardal Gofal Cefn Gwlad yn Sioe Frenhinol Cymru\nBydd mwy nag 20 o sefydliadau a busnesau sy’n cwmpasu amrywiaeth eang o ddiddordebau wedi’u lleoli yn yr ardal a bydd ymwelwyr sydd ag eisiau dysgu mwy am ynni adnewyddadwy, ffermio organig, sut i blygu gwrych neu godi wal gerrig sych, yn gallu cael yr holl wybodaeth am y rhain a llawer o bynciau eraill yma. Bydd ffermwyr yn dod o hyd i stondin Llywodraeth Cymru wedi’i lleoli’n gyfleus ar safle cyfagos hefyd.\nYmhlith y sefydliadau sy’n arddangos yn yr ardal mae Dŵr Cymru, ac ar eu stondin hwy bydd ymwelwyr yn gallu cael dweud eu dweud ynghylch sut y mae Dŵr Cymru yn bwriadu buddsoddi £2biliwn rhwng 2015 a 2021.\nBydd arddangosyn Gardd Fotaneg Genedlaethol Cymru yn arddangos cylchdro cnydau a thechnegau gwella pridd ac yn rhoi lle amlwg i’w brosiect ‘Tyfu’r Dyfodol’, menter newydd gyffrous i gynllunio a darparu cyfleoedd hyfforddi amaethyddol o ansawdd da ar gyfer y gymuned. Trwy gyfres o ganolfannau partner bydd hyfforddiant yn cael ei ddarparu ar draws Cymru ac yn yr Ardd Fotaneg ei hun.\nBydd Energy Now yn cynnal arddangosfa o brosiectau ynni adnewyddadwy ar fferm gydag amrywiaeth eang o gyflenwyr a chyngor a bydd yn rhoi gweithdai a chyflwyniadau trwy gydol bob diwrnod.\nMae’r Ganolfan Bwyd a Ffermio Organig – a sefydlwyd gan Sefydliad y Gwyddorau Biolegol, Amgylcheddol a Gwledig (IBERS), Prifysgol Aberystwyth, yn dod â sefydliadau a chwmnïau sy’n cynnig gwasanaethau cyngor a gwybodaeth i ffermwyr sydd â diddordeb mewn cynhyrchu organig a defnyddwyr sydd ag eisiau mwy o wybodaeth am fwyd a ffermio organig yng Nghymru at ei gilydd.\nMeddai Chris Horne, cadeirydd a chyfarwyddwr anrhydeddus cynorthwyol yr ardal Gofal Cefn Gwlad: “Mae hon yn rhan gyffrous ac arloesol o’r sioe ac rydym yn arbennig o falch o bresenoldeb Cyfoeth Naturiol Cymru ac o roi lle amlwg i ddwy arddangosfa gan Energy Now a Tŷ-Mawr Lime sy’n arddangos y technegau diweddaraf yn ogystal â sgiliau traddodiadol. Edrychwn ymlaen at groesawu ymwelwyr, yn arbennig ffermwyr a’u teuluoedd, a fydd yn dod o hyd i lawer o stondinau sy’n cynnig cyngor a gwybodaeth am ddim. Bydd gweithgareddau ar gyfer y plant hefyd.”\nhttps://t.co/jifBvYsAj0 4 awr yn ôl


Amdanom ni | PuppetSoup\nMae PuppetSoup yn gwmni theatr arobryn o Gymru sy’n creu ‘Pypedau. I bawb’.\nMae PuppetSoup yn creu sioeau i theatrau mawr a bach, ysgolion, lleoliadau cymunedol, lleoliadau gwledig a gwyliau.\nRydym yn addysgu pypedau ac yn cynnig gweithdai proffesiynol i hysgolion, grwpiau ac unigolion ar-lein ac wyneb i wyneb.\nCymerwch gip ar ein dudalen gweithdai i ddod o hyd i gwrs gwneud pyped neu gwrs perfformiad sydd at eich dant chi. Mae gennym ni wefan cyrsiau pypedau pwrpasol ac ysgol pypedau rithiol o’r enw puppetrycourses.com\nMae bwcio gweithdy neu sioe gennym ni yn hawdd; dim ond ddanfon e-bost atom sydd angen a byddwn yn trefnu popeth sydd ei angen arnoch neu’n ateb unrhyw gwestiynau sydd gennych.\nMae PuppetSoup wedi’u lleoli yng Nghymru ond rydym ar gael ar gyfer ymweliadau ar draws yr U.K. ac am gyrsiau pypedau ar-lein ar draws y byd.\nYr ydym wedi’n hyswirio’n llawn ac wedi’n gwirio gan y Gwasanaeth Datgelu a Gwahardd.\nEin nod yw hyrwyddo pypedwaith, ehangu cynulleiddfa theatr bypedau ac i gyfoethogi’r gymyned drwy profiadau celfyddydol rhagorol\nRydym wedi cynrychioli a chydweithio gyda sefydliadau mawr fel GIG, yr RSPB, Heddlu Gwent, Connecting Care for Children ac Chyngor Celfeddydau Cymru.\nRydym wedi cynrychioli Cymru gyda balchder yng Ngwyl Caeredin, wedi cynnal llawer o phrosiectau cymynedol ac wedi gweithio gyda nifer o gwmniau theatr, ysgolion, grwpiau cymunedol ac unigolion.\nMae PuppetSoup yn creu gwaith gweledol ac amlieithog ac yn cynnig cyfleoedd dysgu amrywiol a gweithgareddau ar gyfer pob oedran. Rydym yn dod â phypedwaith i bobman achos rydym yn credu fod pawb yn haeddu bod yn aelod o’r gynulleidfa.\nMae ein ymarferwyr yn gyfeillgar, yn broffessiynol, yn brofiadol iawn ac yn gweithio’n galed.\nRydym yn dod o bob cwr o’r byd ac yn creu theatr rhagorol yma yn Nghymru. Daw ein cydweithwyr o Gymru, Brasil, Portiwgal, yr Amerig, dwyrain Ewrop a thu hwnt. Mae ein holl waith yn cael ei greu gan ystyried amrywiaeth o gynhwysiant ac rydym yn gwmni cyfeillgar i’r anabl.\nMae gan y ddau gyfarwyddwr PuppetSoup raddau anrhydedd mewn pypedwaith o’r Ysgol Ganolig Frenhinol Lleferydd a Drama yn Llundain ac yn dysgu pypedwaith ar lefelau uwch.\nI wybod mwy am y bobl sy’n gweithio i PuppetSoup, edrychwch ar y dydalen ‘ Our Team’\nCredwn y dylai pypedwaith o safon uchel, rhyfeddol, gafaelgar, hwyliog ac ambell waith heriol, fod i bawb.\nCysylltwch â ni os hoffech archebu sioe neu weithgaredd, neu eisio cydweithio gyda ni. Byddem yn hapus i helpu!


Gwyntoedd Croesion gan Gareth Miles; atodiau theatr bARN cyfrol 513, Hydref 2005\nMae Gareth Miles yn cynnig dehongliad ar ‘ddrama ar wleidyddiaeth Cymru’ a luniwyd yn y 1920au; drama sy’n dweud llawer am Sosialaeth a Chenedlaetholdeb yng Nghymru heddiw.\n‘Drama ar Wleidyddiaeth Cymru’ yw is-deitl Gwyntoedd Croesion ac ers rhai blynyddoedd bu Wil Garn a minnau o’r farn fod hon ymhlith goreuon y genre. Edmygem dreiddgarwch y dadansoddiad o’r croestyniadau politicaidd a gythryblai ein gwlad ar adeg tyngedfennol yn ei hanes diweddar; eithr gan holi a yw hi’n ddrama a fyddai’n diddanu cynulleidfaoedd dros bedwar ugain o flynyddoedd er pan y’i llwyfannwyd gyntaf. Diolch i hynawsedd Cefin Roberts a Judith Roberts, Cyfarwyddwr a Dirprwy-gyfarwyddwr Artistig Theatr Genedlaethol Cymru, a doniau actorion craidd y Cwmni cawsom ateb i’n cwestiwn.\nAm bythefnos ym mis Mehefin eleni cynhaliodd Th.G.C. gyfres o ddarlleniadau o ddramâu y tybiai Cefin a Judith y gellid ystyried eu llwyfannu yn ystod y blynyddoedd nesaf. Derbyniasant ein hawgrym fod Gwyntoedd Croesion yn haeddu sylw a fore dydd Mercher, Mehefin 29, aeth Wil a minnau draw i bencadlys dros dro y Cwmni i wrando ar actorion yn ei darllen am y tro cyntaf ers blynyddoedd maith.\nYn bresennol yn y darlleniad yr oedd: Cefin Roberts, Judith Roberts, Rhian Blythe, Carys Eleri Evans, Owen Arwyn, Dave Taylor, W.O. Roberts a Gareth Miles.\n‘FRANCIS, JOHN OSWALD (1882-1956), dramodydd a anwyd ym Merthyr Tudful, Morg. Wedi ei addysgu yng Ngholeg Prifysgol Cymru, Aberystwyth, ymunodd â’r Gwasanaeth Sifil yn Llundain ond cadwodd gysylltiad clos â Chymru lle y cyhoeddwyd ac y perfformiwyd ei waith. Llwyfanwyd ei ddrama Mrs Howells Intervenes (a ail-enwyd yn ddiweddarach The Bakehouse) yn Llundain yn 1912. Wedyn daeth Change, drama a seiliwyd ar streic gweithwyr rheilffordd yn Llanelli yn 1911, ac a enillodd iddo wobr a roddwyd gan yr Arglwydd Howard de Walden am ‘ddrama addas i gwmni cenedlaethol’. Cymerai J. O. Francis ddiddordeb mewn gwleidyddiaeth Ryddfrydol yn ei ddyddiau cynnar ac ysgrifennodd y ddrama Cross Currents: a play of Welsh politics (1923). Ond nid oherwydd yr elfen hon o realaeth gymdeithasol y cofir ei waith. Ei waith mwyaf adnabyddus yw ei gomedi wledig un-act, The Poacher (1914)...’\n(Cydymaith i Lenyddiaeth Cymru – gol. Meic Stephens)\nTroswyd Cross Currents i’r Gymraeg gan R. Silyn Roberts (1871-1930) yn fuan iawn wedi i Francis ei hysgrifennu.\nCefndir Hanesyddol y Ddrama\nRoedd y cyfnod rhwng diwedd y Rhyfel Byd Cyntaf yn 1918 a dechrau’r Dirwasgiad yn 1929 yn un cythryblus ledled Ewrop a’r Unol Daleithiau. Roedd Chwyldro Bolsieficaidd 1917 yn ysbrydoliaeth i werinoedd ac yn fraw i gyflogwyr, tirfeddianwyr a cheidwaid y drefn. Roedd esiampl gwledydd dwyrain Ewrop a ymryddhaodd o ormes ymerodraethau’r Almaen, Awstria, Rwsia a Thwrci yn ennyn dyheadau am annibyniaeth ymhlith cenhedloedd di-wladwriaeth Ewrop. Yn Neheudir Cymru, roedd y glowyr a gweithwyr diwydiannol eraill dan arweiniad Sosialwyr a Chomiwnyddion fel A.J. Cooke ac Arthur Horner yn galw am ddisodli’r drefn gyfalafol gan Sofiet Brydeinig a Chenedlaetholwyr a daniwyd gan Wrthryfel y Pasg a’r Rhyfel Annibyniaeth yn Iwerddon yn meddwl am ffurfio ‘Sinn Fein’ Cymreig. Yn etholaethau cymoedd y De, disodlwyd y Blaid Ryddfrydol gan y Blaid Lafur ac roedd y Rhyddfrydwyr yn rhanedig drwy Brydain, y naill garfan yn dilyn y Prif Weinidog, David Lloyd George a’r llall, a wrthwynebai’r Llywodraeth, yn derbyn arweiniad H.H. Asquith.\nGareth Parri, 38, darlithydd mewn Economeg yng Ngholeg y Brifysgol, Caerdydd a mab i’r diweddar Gwilym Parri, A.S., a fu farw’n ifanc ar ôl cymryd rhan flaenllaw yn ymgyrchoedd y mudiad Cymru Fydd, yn ystod chwarter olaf y bedwaredd ganrif ar bymtheg; bu hefyd yn lladmerydd grymus dros hawliau’r tenantiaid yn erbyn landlordiaeth. (cf. T.E. Ellis, 1859-99).\nY Parchedig Trefnant Jones, gweinidog wedi ymddeol ar ôl gwasanaethu ei enwad yn Lerpwl am flynyddoedd.\nGomer Davies, mab i was ffarm tlawd sydd wedi mudo i Donypandy.\nMrs Parri, mam Gareth.\nEvan Parri, ewythr Gareth a’i wraig Ann; Yr Hen Domos (gwas ym Mronawel ers dyddiau Gwilym Parri M.P.); Letisia, morwyn Bronawel; John Morgan, Manchester House; John Davies-Hughes, Benjamin Rees, Amos Roberts, Richard Owen, John Williams, Tan y Graig, Thomas Peters, Bryn Coch, Robert Jones, Glanrafon (ffermwyr a siopwyr, ceffylau blaen cymdeithas, Rhyddfrydwyr ac Anghydffurfwyr cadarn, bob un).\nStydi Bronawel, ffermdy yn agos i bentref Dinas yng ngogledd Cymru; yr un yw’r olygfa trwy’r ddrama.\nACT I. – Bore Mercher yn wythnos olaf Gorffennaf, 1921. ACT II. – Golygfa I. Prynhawn Iau oddeutu dau o’r gloch. Golygfa II. Oddeutu hanner awr wedi tri yr un prynhawn. ACT III. – Oddeutu saith o’r gloch yn hwyr yr un dydd.\nAr ddechrau’r ddrama mae Gareth Parri yn disgwyl yn eiddgar am ymweliad y postmon gyda llythyr fydd yn rhoi gwybod iddo a benodwyd ef yn Athro Economeg yng Ngholeg y Brifysgol, Abertawe (sydd newydd ei sefydlu). Yn ystod sgwrs rhwng Gareth, ei fam, ei ewythr a’i fodryb a’r hen was ffyddlon, Tomos, ategir drwgdybiaeth Mrs Parri o ddylanwad y De ar ei mab pan glyw ef yn siarad yn edmygus am ei gyfaill, Gomer Davies, bachgen lleol llai breintiedig sydd wedi ymgartrefu yno:\nGARETH: Bolshefic chwilboeth ... adref ar ei wyliau o Donypandy; ac ’roedd o’n siarad Moscow pur wrthyf – gydag acen Gymreig gref. Ac am Lewis Edwards y Bala – nid oedd mwy o ystyr yn yr enw iddo fo na phe buasai yn Grand Lama Tibet!\nClywn fod Gareth wedi traddodi araith deilwng o’i dad mewn eisteddfod leol y noson gynt ac wedi iddo adael y stafell deallwn y byddai’n well gan Mrs Parri a’r lleill weld Gareth yn aelod seneddol nag yn ‘broffeswr’.\nYn ystod absenoldeb Gareth clywn am farwolaeth Ffoulkes-Jenkins, yr A.S. Rhyddfrydol diddrwg-didda a fu’n cynrychioli’r etholaeth oddi ar farwolaeth Gwilym Parri a bod y newydd hwnnw wedi ysgogi’r Parch. Trefnant Jones i ddychwelyd i’w fro enedigol ar frys gyda’r bwriad o ymweld â Bron Awel. Yn ddiweddar iawn, etifeddodd Trefnant ffortiwn o £200,000 ar ôl ei fasnachwr llwyddiannus o frawd a phan gyrhaedda mae’n datgan y bwriada ddefnyddio’i ‘hylltod o arian’ i hyrwyddo’r amcanion a’r delfrydau y bu ef a Gwilym Parri yn ymgyrchu trostynt:\nTREFNANT: A’r holl arian yma – welwch chi! Gallu mawr ydi o. Yr ydw i wedi gwasanaethu fy nghenedl am flynyddoedd meithion – do, ac yn nesaf at y Duw Anfeidrol! Ac yn awr hefo’r holl arian yma yn fy llaw mi gwasanaethaf hi eto ... Mi wyddoch sut y mae hi yng ngwleidyddiaeth Cymru. Pan ddaw ein gw_r ieuainc ymlaen i sefyll etholiad rhaid iddynt gael help ariannol gan un o’r pleidiau mawr yn Lloegr ... ’Rydw i am roi cyfle i rai o’n Cymry ieuainc i ymladd nid fel Rhyddfrydwyr ond fel Cymry cenedlaethol – yn rhwym i neb na dim ond eu cenedl eu hunain.\nPan glyw Gomer Davies fod is-etholiad ar y gorwel, daw yntau draw i Fronawel i ofyn i Gareth Parri gefnogi ei ymgeisyddiaeth ef dros y Blaid Lafur, neu, yn well fyth, iddo ef ei hun sefyll dros Lafur. Nid yw geiriau Gomer yn llai huawdl na’i weledigaeth yn llai eirias nag eiddo Trefnant:\nGOMER: ... Rydwi’n cofio’r llu fu farw cyn ’i hamsar – wedi gwisgo allan a thorri. Rydwi’n meddwl am y rhai sydd eto heb ’i geni. Ac mi dyngis i Dduw, pwy bynnag alla hwnnw fod, y rhown i ’mywyd i newid pethau i ’nosbarth fy hun...\n... Gareth, Gareth, – rhaid i chi beidio bod yn chwit chwat r_an. Mae hi’n d_ad – popeth y breuddwidiais amdano, yr ymdrechais erddo, ie, ac y newynais er ’i fwyn. Dyma ni’n cario’r frwydr y tu allan i’r rhanbarthau diwydiannol r_an. Mae’r gwas ffarm yn deffro – yn dechra teimlo i bwy mae o’n perthyn.\nGARETH: Dyna chi, Gomer; dosbarth, dosbarth, dosbarth!\nGOMER: Yn sicir i chi, Gareth, nid oes iechydwriaeth i’r gweithwyr ond trwy ymuno â’i gilydd – tros bob cyffiniau, a thrwy bob gwrthgloddiau iaith ... nid oes ffordd arall. Un ai’r Labour International – neu fod dan draed.\nYn y drydedd act, clywir Trefnant a Gomer am y gorau i argyhoeddi Gareth a gwrandawyr eraill o ddilysrwydd eu daliadau:\nTREFNANT: Gyfeillion, nid wyf yn ffwl ddigon dall a chul i siarad yn ddifriol am genedl y Saeson. Pobl nerthol ydynt hwy, a rhywbeth anorchfygol yn eu gwareiddiad. Ac y mae Lloegr yn gadael llonydd i ni. Yn ei ffordd ddifater y mae’n garedig ac hyd yn oed yn haelionus tuag atom. A ’rydw i’n dweud wrthych gyda phob difrifwch fod Lloegr o achos hyn yn fwy peryglus nag erioed. Mae ei grym yn treiddio i bobman ac yn lefeinio popeth. Nid bygwth ein gorthrymu y mae Lloegr, ond bygwth ein llyncu...\nBeth yw dalennau ardderchocaf hanes? Y rheiny sy’n traethu am y cenhedloedd bychain yn ymladd i gadw eu heneidiau’n fyw. Mae lluoedd o ddynion, rhai enwog a llawer anenwog wedi caru’r tir hwn a garwn ni, wedi gweithio trosto, ymladd trosto a marw trosto yn y diwedd ... (Pwyntia â’i law trwy’r drysau gwydr) Bum cant o flynyddoedd yn ôl ar ael y bryn acw cerddai Cymro mawr, ysgolhaig, gwladweinydd, milwr. Yr oedd yn wahanol iawn i ni mewn llawer peth. Ond yn ei gariad at Gymru yr oedd Glynd_r yn un ohonom. Yn y nwyd hwn gallwn ei ddeall. Ac yn y nwyd hwn y dylid ein deall ninnau. Efe yw ein harwr a’n hysbrydoliaeth. Efe yw arwyddlun gweledig breuddwydion ac ymdrechion mil o flynyddoedd. A yw’r enw hwn i golli ei ystyr? Ai yn ofer y bu’r holl obeithio hwnnw, y goddef a’r dioddef poen? Na, nid yn ofer. Ni chaiff fyned yn ofer. Gydwladwyr, mae’r _ys i’r gad wedi cyrraedd eto. Mae s_n yn y dyffryn, eco’r anfarwol lef. Gwrandewch! Glywch chi? Utgorn Glynd_r? (Am foment saif yn ystum un yn gwrando. Dan ei gyfaredd try ei wrandawyr yn reddfol i wrando hefyd.)\nLLEISIAU (yn murmur) Glynd_r! Glynd_r!\nDyma Gomer yn herio apêl Trefnant ar i Gareth ymwrthod â’r fateroliaeth sosialaidd:\nGOMER: A’r credo cenedlaethol yma ’rydach chi mor awyddus i’w bregethu o – beth yw ffrwyth hwnnw? Beth sydd wedi mwydo Iwrob mewn gwaed am bum can mlynadd? A phwy gafodd y proffid? Brenhinoedd, tywysogion a chyfoethogion, a’r bobol yn ’i gofid a’u dagrau yn talu am y cwbwl. Ma hi’n bryd i roi gorau i sentimentaleiddio yng nghylch cenhedloedd...\nTREFNANT ... Proffid, cyflogau! Ai tybed na cheir byth derfyn ar y siarad yma am gyflogau a phroffid? Gareth, nid er mwyn cyflog a phrofid yr ydw i’n galw arnoch chi i weithio, ond er mwyn rhywbeth uwch, rhywbeth a adwaenom yn ein heneidiau yn unig – ein cariad at ein gwlad, brawdoliaeth y Cymry, tlawd a chyfoethog yr un fath...\nGOMER: Gareth, os ydan ni am wynebu ffeithia, rhaid i ni eu hwynebu, hyd yn oed y ffeithia yng nghylch eich tad. (Yn troi yn siarp at EVAN) Aflonyddwr ydw i, meddwch? Gwir! Rydw i’n ennyn fflam rhyfal rhwng dosbarthiada cymdeithas yn y sir yma? O’r gora! Pwy gychwynodd beth felly yn y sir? Pwy ddeffrodd y ffermwyr a’u harwain yn erbyn yr ysweiniaid? Gwilym Parri.\nGARETH (yn syn): Beth?\nEVAN: Dydi hynna ddim yn deg. Saeson oedd yr ysweiniaid.\nTREFNANT: Neu waeth byth – Cymry wedi troi eu cefnau ar eu pobl eu hunain. Arwain protest gyfiawn yn erbyn gormes a wnaeth Gwilym Parri.\nGOMER: Ia, mi wn. Pan gododd ffermwyr y dosbarth canol yn erbyn yr arglwyddi tir protest gyfiawn oedd hynny. Ond pan feiddia’r gweision druain ddadleu ei hiawnderau yn erbyn y ffermwyr rhaid galw hynny yn rhyfal dosbarth. Mab i was ffarm ydw i. Beth gawson ni allan o’r fuddugoliaeth enwog honno? Dim, llai na dim! Defnyddiasoch enw’r genedl i gau yn safna ni tra y byddech chi’n sicrhau’r gallu a’r awdurdod yn ych dwylo’ch hunain.\nOnd yn ofer y rhethrega y cenedlaetholwr a’r sosialydd. Ar ddiwedd y ddrama deil pen-ôl Gareth Parri, y mab darogan manqué, yn sownd ar dop y clawdd a’i lygaid ar y broffeswriaeth yn Abertawe.\nGARETH: Foneddigion, diolch yn fawr i chi am eich holl garedigrwydd. Ond rydw i’n gweld fy ffordd ac wedi setlo beth i wneud. Gomer, Trefnant, nid y fi ydi’r dyn i’r naill na’r llall ohonoch chi. Dyma ni yng nghanol gwyntoedd croesion ein hoes, a fy nheimlad i yw y rhaid i rai ohonom geisio aros y tu allan i’r rhyferthwy. Rhaid i rywrai ymysgwyd oddi wrth eich holl raglenni a’ch gwleidyddiaeth ymarferol. A phwy _yr nad y rheiny yn y pen draw a wna’r peth mwyaf angenrheidiol i rwystro dinistr y cwbl a adeiladodd dyn.\nMORGAN: Beth ydi hynny?\nGARETH: Meddwl – meddwl – meddwl!\nCytunwyd bod i’r ddrama ei rhinweddau a’i diffygion. Ei rhagoriaethau pennaf yw ei hymdriniaeth ddeallus o gyfnod allweddol yn hanes diweddar Cymru a’r ddeialog, yn enwedig areithiau Gomer a Trefnant, sy’n hynod o effeithiol.\nBuasai drama ac iddi gast un-ar-bymtheg (o leiaf!), heb fod y rhan fwyaf o’r rheiny’n llefaru mwy na dwy neu dair linell, yn ormod o dreth ar adnoddau ein Theatr Genedlaethol, oni bai ei bod yn gampwaith celfyddydol. Mae hynny ymhell o fod yn wir am Gwyntoedd Croesion, gwaetha’r modd. Disylwedd-dod ei phrif gymeriad, Gareth Parri, yw’r gwendid pennaf. Mae’n 38 mlwydd oed ond nid oes sôn fod ganddo na gwraig na chariad. Cyfeiria sawl cymeriad arall at ddawn areithyddol Gareth ond ni chawn brawf o hynny. Dywedir ei fod yn feddyliwr praff ond encilio yw ei ymateb i her ideolegol Gomer ar y naill law a Trefnant ar y llall. A beth fu ei hanes yn ystod y Rhyfel Mawr? Ai oherwydd ei gysylltiadau â’r Taffia Rhyddfrydol, a oedd mor ddylanwadol tua San Steffan a Whitehall yn y blynyddoedd hynny, nas anfonwyd ef i’r ffosydd? Mae dylanwad ei rieni’n drwm ar Gareth Parri ond ni archwiliwyd dyfnderoedd emosiynol y berthynas honno fel y buasai Ibsen wedi gwneud. Mae’n debyg fod J.O. Francis yn ystyried ei hun yn ddisgybl i’r dramodydd Norwyaidd ond ni cheir yn ei weithiau ef y cyfuniad o naturiolaeth, symbolaeth, a threiddgarwch seicolegol sy’n nodweddu gweithiau’r meistr.\nGwas sifil oedd Francis. Dyn wedi arfer bwrw golwg gytbwys ar broblemau cymdeithas a chloriannu’r ddadl o blaid ac yn erbyn unrhyw gynnig yn bwyllog cyn llunio memorandwm cymrodeddus. Un tebyg i Gareth Parri. Dyna pam na ellir cymharu Francis hyd yn oed â George Bernard Shaw. Er na feddai gweithiau ffraeth y Gwyddel rymuster a dyfnder emosiynol rhai y Norwyad, llwyddant i ddiddanu cynulleidfaoedd hyd heddiw wrth danseilio rhagrith a rhagfarnau cymdeithas.\nTanlinellodd ein darlleniad y gwirionedd sylfaenol mai dirgelion y galon ddynol, ei dyheadau, ei serchiadau a’i hofnau, yw cynhwysyn creiddiol, hanfodol pob drama, hyd yn oed ‘drama syniadau’. Prin yw’r elfen honno yn Gwyntoedd Croesion.\nTybiai W.O.R. y gellid llwyfannu’r ddrama eto petai hi’n cael ei hailwampio gan wneud Gomer yn ferch a hithau a Gareth yn gariadon. Posibilrwydd arall fyddai gwneud Gareth a Gomer yn gariadon heb newid rhyw y ‘Bolshefic’. Byddai honno’n ddrama ddiddorol iawn pe ceid dramodydd hoyw, dawnus i gymryd at y swydd.\nArgyhoeddwyd pawb a gymerodd ran yn y darlleniadau hyn o’u gwerth ymarferol ac addysgol a’u bod yn teilyngu eu lle yng nghalendr y Theatr Genedlaethol. Mae’n bosib y caiff aelodau o’r cyhoedd eu gwahodd i rai o’r darlleniadau yn y dyfodol ac y cynhelir hwy yn rhywle mwy hygyrch na chartref dros dro Th.G.C..\n(Eiddo awdur yr awdur hwn a neb arall yw’r farn a draethir yn y paragraffau isod)\nMae’n arfer ar ddiwedd ffilm neu ddrama deledu ac iddi thema hanesyddol i nodi beth fu tynged y prif gymeriadau wedi i’r chwarae ddod i ben. Dyma ddamcaniaethu yngl_n â’r hyn a ddigwyddodd i Gareth Parri, Gomer Davies, y Parch. Trefnant Jones a Chymru yn dilyn y noswaith annhyngedfennol honno yn wythnos olaf Gorffennaf, 1921.\nDdeng mlynedd wedi ei benodi’n Athro Economeg Coleg Brifysgol Abertawe, fe’i dyrchafwyd yn Brifathro’r Coleg a rhoddodd arweiniad pwyllog a chydwybodol i’r sefydliad hwnnw hyd ei ymddeoliad yn 1948. O hynny hyd ei farwolaeth yn 1956 parhaodd i wasanaethu ei genedl fel aelod o gyrff dylanwadol megis Llys a Chyngor Prifysgol Cymru, Cyngor Cymreig y BBC a Chyngor Celfyddydau Cymru. Cydnabyddwyd ei gyfraniad gwerthfawr i fywyd Cymru yn 1950 pan urddwyd ef yn farchog. Priododd yn 1923 ag Elizabeth Jane Caruthers o’r Bontfaen, myfyrwraig yn Adran Economeg Coleg Abertawe a’r ferch gyntaf i raddio yno yn y pwnc. Ganwyd dau o blant i Syr Gareth Parry a Lady Elizabeth, Gwilym a ddaeth yn Athro Cemeg ym Mhrifysgol Rhydychen a Dorothy, gweddw y diweddar Air Vice Marshal Sir Godfrey Loudon.\nY Parch. Trefnant Jones\nBu farw Mr Jones yn 1922, gan adael ei arian i’w ddosbarthu ymhlith achosion ei enwad yn Lerpwl. Mae’r rheini bellach wedi hen ddiflannu a’r capeli a’u cartrefai yn glybiau yfed, siopau carpedi, neu’n addoldai a fynychir gan fewnfudwyr diweddarach na’r Cymry ac sy’n arddel credoau pur wahanol iddynt. Petai’r Parch. Trefnant Jones wedi cael byw ychydig flynyddoedd yn hwy dichon y buasai’r Blaid Genedlaethol, a sefydlwyd yn 1925, wedi elwa. Cofier mai yn Lerpwl y ganwyd ac y magwyd Llywydd cyntaf y Blaid, Saunders Lewis.\nWedi ymgyrch etholiadol aflwyddiannus ond anrhydeddus yn yr is-etholiad dychwelodd Gomer i’r De ac ail-gydio yn ei weithgareddau gwleidyddol ac undebol. Carcharwyd ef am chwe mis yn 1926, blwyddyn y Streic Gyffredinol, am ei ran mewn ymrafael rhwng aelodau o’r ‘Fed’ a phlismyn oedd yn gwarchod cynffonwyr, ac am fis yn 1936 am ei ran mewn gwrthdaro rhwng plismyn a’r rhai a wrthwynebai ymweliadau Oswald Mosley, arweinydd y British Union of Fascists, â chymoedd y De. Cyrhaeddodd Gomer Davies San Steffan yn 1945, fel Aelod Seneddol Llafur dros etholaeth lofaol. Bu’n Weinidog Gwladol yn y Swyddfa Gymreig am gyfnod yn ystod Llywodraeth Lafur Harold Wilson (1964-70). Ni safodd yn etholiad cyffredinol 1974 ond cyfnewidiodd ei sedd yn Nh_’r Cyffredin am un yn Nh_’r Arglwyddi gan arddel y teitl ‘Lord Gomer of Dinas’.\nPetai Gomer wedi ymuno â’r Blaid Gomiwnyddol yn hytrach na’r Blaid Lafur ei wobrau am oes o wasanaeth i’r werin weithiol fuasai sedd ar Gyngor Sir Morgannwg a gwyliau rhad yn yr Undeb Sofietaidd a’r gwledydd Sosialaidd.\nYn Gwyntoedd Croesion mae J.O. Francis yn portreadu gyda chraffter anghyffredin ffurfiadau’r Blaid Lafur Gymreig a’r Blaid Genedlaethol, gan ddadlennu diffygion hanfodol yn y ddwy blaid sydd wedi cystadlu am y bleidlais flaengar yng Nghymru yn ystod y pedwar ugain mlynedd diwethaf. Nid yw Gomer Davies yn deall na ellir chwyldro cymdeithasol heb blaid chwyldroadol. Er tanbeitied ei argyhoeddiad, ideoleg philistaidd-faterol ac unoliaethol-Brydeinig yw ei Sosialaeth ef. Nid oes ganddo’r amcan lleiaf o botensial blaengar y dimensiwn cenedlaethol Cymreig; yn wahanol iawn i James Connolly yn Iwerddon, John Maclean yn yr Alban ac Antonio Gramcsi, y Sardwr a arweiniai Blaid Gomiwnyddol yr Eidal yn y dauddegau a’r tridegau.\nCrwsâd ysbrydol yw Cenedlaetholdeb y Parch. Trefnant Jones heb nemor ddim cynnwys cymdeithasol a apeliai at werin weithiol anghenus y blynyddoedd rhwng y ddau ryfel byd. Buasai wedi teimlo’n gartrefol yn y Blaid Genedlaethol ac mae hynny’n esbonio pam na fu i’r ‘Blaid Bach’ apelio at nemor neb ond ‘prygethwrs a titsiars’ tan y chwedegau.\nErbyn hyn mae’r Blaid Lafur wedi cefnu ar Sosialaeth a Phlaid Cymru-The Party of Wales wedi cefnu ar Genedlaetholdeb; y naill yn cael ei harwain gan yrfawyr, bradwyr a throseddwyr rhyfel a’r llall gan ddynion neis, di-glem. Eithr mae gennym ni ein Cynulliad Cenedlaethol. ‘Mid-Glamorgan County Council on stilts’ oedd darogan aelod o’r WAG presennol wrthyf yn 1997. Gwireddwyd ei phroffwydoliaeth.\nBiti garw nad ellir llwyfannu Gwyntoedd Croesion yn ei ffurf bresennol gan ei bod yn cynnig esboniad dilys, yn fy marn i, o gyflwr truenus gwleidyddiaeth y Gymru sydd ohoni. Cytuno â hynny ai peidio, pwy a wad gywirdeb disgrifiad Trefnant o’r berthynas oesol rhwng Cymru a Lloegr?\nAc y mae Lloegr yn gadael llonydd i ni. Yn ei ffordd ddifater y mae’n garedig ac hyd yn oed yn haelionus tuag atom. A ’rydw i’n dweud wrthych gyda phob difrifwch fod Lloegr o achos hyn yn fwy peryglus nag erioed. Mae ei grym yn treiddio i bobman ac yn lefeinio popeth. Nid bygwth ein gorthrymu y mae Lloegr, ond bygwth ein llyncu...


Demograffeg yr Almaen - Wicipedia\nPyramid poblogaeth yr Almaen.\nPoblogaeth yr Almaen 1950–2020 (Cyn 1990, poblogaeth Gorllewin a Dwyrain yr Almaen wedi eu cyfuno).\nDemograffiaeth yr Almaen yw'r astudiaeth o niferoedd a nodweddion poblogaeth yr Almaen. Gyda poblogaeth o tua 82,220,000, yr Almaen yw'r wlad fwyaf o ran poblogaeth sy'n gyfangwbl o fewn Ewrop, a'r 14eg fwyaf poblog yn y byd. O'r rhain, mae tua 16 miliwn heb fod o dras Almaenig, gyda Twrciaid y mwyaf niferus o'r rhain, 1,713,551 yn 2007. Nid yw'r boblogaeth yn cynyddu ar hyn o bryd.\nGelwir pedwar grŵp o bobl yn "leiafrifoedd cenedlaethol", y Daniaid, Frisiaid, Roma a Sinti, a'r Sorbiaid. Wedi'r Ail Ryfel Byd, symudodd tua 14 miliwn o Almaenwyr ethnig i'r Almaen o Ddwyrain Ewrop, ac ers y 1960au bu mewnfudiad o Almaenwyr ethnig o Casachstan, Rwsia a'r Wcrain. Er i'r rhan fwyaf o Iddewon yr Almaen gael eu lladd yn yr Holocost, mae'r niferoedd wedi cynyddu yn ddiweddar, gyda dros 200,000 wedi ymfudo i'r Almaen o Ddwyrain Ewrop ers 1991.\nBerlin 3.4 miliwn\nHamburg 1.75 miliwn\nMünchen 1.3 miliwn\nCwlen (Köln) 0.98 miliwn\nFrankfurt am Main 0.65 miliwn\nEglwys Gatholig 31.4%,\nEglwys Efengylaidd yr Almaen 30.8%\nDim crefydd 29.6%\nEglwys Uniongred 2%\nCeir y rhan fwyaf o Gatholigion yn y de-ddwyrain, yn ne Bafaria, ac yn ardal Cwlen, tra mae Protestianiaid yn fwyaf niferus yn y gogledd.\nWedi dod o "https://cy.wikipedia.org/w/index.php?title=Demograffeg_yr_Almaen&oldid=11010733"\nNewidiwyd y dudalen hon ddiwethaf ar 2 Rhagfyr 2021, am 00:41.


Academyddion ar flaen y gad yn yr ymchwil i Brexit - News - Prifysgol Caerdydd\nMae academyddion Prifysgol Caerdydd yn chwarae rôl ganolog wrth asesu effaith Brexit.\nErs canlyniad y refferendwm bron i ddwy flynedd yn ôl, mae arbenigwyr o'r sefydliad wedi bod yn cynnal ymchwil fanwl a helaeth – mewn meysydd sy’n amrywio o Wleidyddiaeth ac Economeg, i’r Amgylchedd a Newyddiaduraeth.\nYn ogystal ag esbonio’r cyd-destun tu ôl i’r bleidlais hanesyddol, mae eu gwaith hefyd yn rhoi gwell dealltwriaeth o sut bydd bywyd i’r bobl fydd yn byw yn y DU wedi i’r wlad adael Ewrop mewn blwyddyn.\nMae ymchwil Prifysgol Caerdydd yn dangos effaith Brexit ar nifer o feysydd, gan gynnwys:\nAgweddau’r cyhoedd: Mae gwaith yr Athro Roger Scully o Ganolfan Llywodraethant Cymru yn canolbwyntio ar farn y cyhoedd tuag adeg y bleidlais ac ers hynny, sydd wedi’i olrhain drwy eu Harolwg Baromedr Gwleidyddol Cymru.\nPobl ifanc: Fe holodd y Doctoriaid Stuart Fox a Sioned Pearce o Sefydliad Ymchwil Cymdeithasol ac Economaidd, Data a Dulliau Cymru (WISERD), 15,000 o bobl ifanc ledled y DU i asesu effaith Brexit ar eu hymgysylltiad gwleidyddol.\nGwledydd datganoledig: Mae’r Doctoriaid Jo Hunt a Rachel Minto o Ganolfan Llywodraethant Cymru yn edrych ar Refferendwm yr UE o safbwynt datganoledig, ac yn bwydo i drafodaethau gwleidyddol am ddyfodol Cymru ar ôl Brexit.\nBusnes a'r economi: Mae’r Athro Max Munday o Ysgol Busnes Caerdydd wedi bod yn ymchwilio i sut gallai Brexit effeithio ar busnesau mawr yng Nghymru, ac mae wedi cyfrannu at adroddiad a ysgrifennwyd gan Lywodraeth Cymru. Yr Athro Patrick Minford, sydd hefyd o Ysgol Busnes Caerdydd, yw cadeirydd grŵp Economegwyr y Fasnach Rydd.\nMasnach ryngwladol: Mae Dr Ricardo Pereira o Ysgol y Gyfraith a Gwleidyddiaeth wedi ymchwilio i effaith Brexit ar y gyfraith masnachu rhyngwladol.\nRôl y cyfryngau darlledu: Fe ddadansoddodd yr Athro Stephen Cushion a’r Athro Justin Lewis o’r Ysgol Newyddiaduraeth, y Cyfryngau a Diwylliant, ffynonellau ac ystadegau mewn adroddiadau newyddion yn ystod ymgyrch y refferendwm.\nCyfryngau print: Astudiodd Dr Lucy Bennett a Dr Inaki Garcia-Blanco, o’r Ysgol Newyddiaduraeth, y Cyfryngau a Diwylliant, 1,419 o lythyrau i’r golygydd a ymddangosodd mewn papurau newydd yn ystod y deufis cyn y Refferendwm.\nPolisi gwastraff a’r amgylchedd: Ymgymerodd yr Athro Richard Cowell o’r Ysgol Daearyddiaeth a Chynllunio, ag ymchwil ynglŷn â pholisïau gwastraff a'r amgylchedd, gan ystyried sut byddai atebion mwy gwyrdd yn parhau heb ddeddfwriaeth yr UE. Mae'r Athro Ben Pontin o Ysgol y Gyfraith a Gwleidyddiaeth wedi edrych ar ddylanwad hanesyddol deddfau amgylcheddol Prydain o gymharu â gweithredu deddfwriaeth yr UE.\nAmaethyddiaeth: Mae’r Dr Ludivine Petetin, o Ysgol y Gyfraith a Gwleidyddiaeth, yn edrych ar yr heriau a'r cyfleoedd sy’n wynebu’r sectorau bwyd a ffermio ar ôl Brexit.\nYr effaith ar fewnfudwyr: Arweiniodd Dr Dawn Mannay o Ysgol y Gwyddorau Cymdeithasol, brosiect i asesu sut mae Brexit wedi effeithio ar bobl o Ewrop sy'n byw yng Nghymru, gan edrych yn benodol yn y tair rhanbarth yng Nghymru a bleidleisiodd dros 'aros'.\nIaith: Mae'r Athro Diarmait Mac Giolla Chriost wedi ymchwilio i sut bydd Brexit yn effeithio ar ieithoedd lleiafrifol – yn y DU ac yn Ewrop.\nMae meysydd ymchwil pwysig eraill yn cynnwys troseddau a diogelwch, technoleg, a pholisi iechyd a chymdeithasol.\nYn ôl yr Athro George Boyne, Dirprwy Is-Ganghellor a Phennaeth Coleg y Celfyddydau, y Dyniaethau a'r Gwyddorau Cymdeithasol: "Mae ein hacademyddion yn defnyddio’u gwybodaeth a’u harbenigedd helaeth i lywio'r ddadl ynghylch Brexit. Mae eu gwaith ymchwil a dadansoddi manwl yn ehangu ein dealltwriaeth o beth yw goblygiadau’r penderfyniad hwn i’r DU, yn y wlad hon ac yn rhyngwladol.\n"Wrth inni agosáu at y newid sylfaenol hwn ym mherthynas y DU gyda'r UE, nid oes gennyf amheuaeth y bydd eu gwaith yn parhau i gael dylanwad enfawr ar lunio polisïau ac ar ganfyddiadau'r cyhoedd o Brexit."


Bechgyn o Bontyberem yn cyflawni her “Mwy na Marathon” i’r GIG a chodi dros £ 1,000 - Herald Wales\nHome > Cymraeg > Bechgyn o Bontyberem yn cyflawni her “Mwy na Marathon” i’r GIG a chodi dros £ 1,000\nBechgyn o Bontyberem yn cyflawni her “Mwy na Marathon” i’r GIG a chodi dros £ 1,000\nAndy Chandler, 1 year ago 0 4 min read\nMae dau fachgen wyth oed o Pontyberem yn Sir Gaerfyrddin wedi codi dros £1,000 mewn her codi arian am fis ar gyfer eu GIG lleol. Mae Macsen Harris ac Elis Eynon yn rhedeg milltir y dydd am 28 diwrnod yn eu parc lleol oherwydd eu bod eisiau cefnogi eu gwasanaeth iechyd lleol yn ystod y pandemig COVID.\nDechreuodd Macsen yr her ar 4ydd Chwefror ac ysbrydolwyd ei ffrind Elis i ymuno ag ef pan glywodd amdani. Hyd yn hyn mae’r bechgyn wedi codi dros £1,000, gyda’r her yn dod i ben ar 3 Mawrth.\nDywedodd Lowri, mam Macsen, “Mae Macsen yn awyddus iawn i godi arian ar gyfer Hywel Dda i helpu pobl leol i gael y gefnogaeth sydd ei hangen arnyn nhw drwy’r amseroedd anodd hyn oherwydd COVID. Mae ei ffrind gorau yn ymuno ag ef ynghyd â’i frodyr a chwiorydd Lili a Caio, nawr ac yn y man, i’w helpu i redeg milltir y dydd am 28 diwrnod. ”\nMeddai Macsen, “Rwy’n rhedeg milltir y dydd am 28 diwrnod ar gyfer Elusennau Iechyd Hywel Dda oherwydd hoffwn helpu pobl leol trwy COVID.”\nMae’r bechgyn yn gobeithio y bydd yr arian maen nhw’n ei godi yn cefnogi staff a chleifion yn Ysbyty Cyffredinol Glangwili.\nYchwanegodd Lowri, “Cafodd Macsen ei ysbrydoli’n fawr gan eraill yn codi arian ar gyfer y GIG, yn enwedig y Capten Syr Tom Moore, ac roedd wir eisiau dilyn yn ôl eu traed. Roedd wedi bod yn gofyn am godi arian am gyfnod i’r GIG, ond roedd meddwl am her ynddo’i hun yn sialens. Gwnaethom drafod codi arian ar gyfer y GIG, ac yna trafodwyd helpu pobl leol ac roedd 100% y tu ôl i helpu pobl leol, yn enwedig pe bai’n helpu ei neiniau a theidiau, y mae un ohonynt yn dioddef o glefyd hunanimiwn ac rydym i gyd yn gwerthfawrogi’r gofal yn fawr a chefnogaeth a ddarperir gan y GIG yn enwedig yn ystod COVID. ”\nDywedodd Elis ei fod eisiau helpu ei ffrind gorau Macsen gyda’i godi arian, “a chodi rhywfaint o arian i ddweud diolch yn fawr am yr holl waith caled mae staff yn ei i wneud gyda’r pandemig COVID a hefyd oherwydd bod yn rhaid i fy chwaer ymweld yn rheolaidd yr ysbyty ar gyfer apwyntiadau. ”\nDywedodd Dylan, Tad Elis “ Mae ein merch Liwsi yn ymweld â chanolfan blant Ysbyty Glangwili yn rheolaidd oherwydd ei nam cynhenid ar y galon a’i epilepsi. Rydyn ni bob amser wedi bod mor ddiolchgar am y gofal mae hi wedi’i dderbyn ac rydyn ni mor falch bod ei brawd wedi penderfynu gwneud ei ran dros y GIG gyda’i ffrind gorau.”\nDywedodd Macsen fod yr her wedi bod yn ffordd dda o gadw’n heini gan bod ei weithgareddau chwaraeon rheolaidd wedi cael eu gohirio oherwydd y pandemig, “Roeddwn i’n arfer chwarae pêl-droed a rygbi bob dydd, yna daeth y cyfan i ben. Rwyf wedi bod yn cerdded yn rheolaidd gyda fy nheulu ac rwy’n ei fwynhau. Roedd rhedeg milltir y dydd yn her i ddechrau, ond mae’n dod yn haws bob dydd. ”\nYchwanegodd Elis, “Mae’n dod yn haws, ond roedd yn anodd ar y dechrau gan nad oeddwn i wedi gwneud unrhyw hyfforddi ers mis Tachwedd.”\nMae’r ddwy set o rieni yn falch iawn o’r bechgyn a’u hymroddiad i godi arian a rhedeg milltir y dydd am 28 diwrnod. Meddai Lowri “Maen nhw wedi rhedeg yn y glaw, mewn tywydd oer iawn, ac yn dal i fod yn awyddus iawn i fynd bob dydd er gwaethaf hyn. Maent wrth eu bodd yn cwrdd â’i gilydd, ac mae’n hyfryd eu gweld yn cael hwyl ac yn ymgymryd â’r her hon gyda’i gilydd. Maent yn falch iawn o’r arian maent yn ei godi ac ni allant gredu bod pobl yn barod i’w cefnogi. ”\nDywedodd Tara Nickerson, Rheolwr Codi Arian ar gyfer Elusennau Iechyd Hywel Dda, “Rydym yn ddiolchgar iawn i Macsen ac Elis am eu hymdrechion anhygoel, a fydd yn darparu gwasanaethau a gweithgareddau y tu hwnt i wariant craidd y GIG, ar adeg anodd i lawer. Maen nhw’n wirioneddol ysbrydoledig. ”\nGallwch gefnogi ymdrechion codi arian “Mwy na Marathon” y bechgyn yn: justgiving.com/fundraising/lowri-harris2\n2021 Long Course Weekend cancelled\nMyfyriwr mentergar yn ennill £13,000 o fuddsoddiad yn ei syniad busnes\nUn o’n cleifion yn dangos cefnogaeth i Apêl Cemo Bronglais\nAndy Chandler, 4 months ago 3 min read\nGweithiwr GIG o Ddoc Penfro wedi codi dros £1,550 mewn her noddedig\nDaw’r secondiad i ben ar ôl sylwadau ‘ymfflamychol’\nAil gam proses ymgynghori Map Rhwydwaith Teithio Llesol Ynys Môn ar agor\nJon Coles, 11 months ago 3 min read\nWatch highlights of Wales’ summer tour of South Africa on S4C by James Hemingray


E-fwletin 28 Ionawr 2018 | Cristnogaeth 21\nE-fwletin 28 Ionawr 2018\n“Cenhadaeth – beth ydyw? Bod yn berthnasol i’n cymuned”\nPwy biau’r frawddeg? Dwn i ddim, ond clywais ei dyfynnu gan rywun fu mewn cynhadledd yn ddiweddar yn dathlu hanner canmlwyddiant sefydlu Eglwys Gynulleidfaol Unedig Deheubarth Affrica. Ymddengys bod “cenhadaeth”, boed effeithiol neu ddiffygiol, yn bwnc trafod ymhlith eglwysi ar draws y byd. A fu i’r eglwysi fethu neu lwyddo yn eu cenhadaeth sydd fater i’w ystyried.\nA bwrw bod y diffiniad uchod yn agos i’w le, does dim unrhyw amheuaeth na fu i’r eglwysi yn gyffredinol fethu’n druenus yn eu cenhadaeth. Er hynny, mae natur y methiant yn gofyn am ddadansoddiad pellach. Lle mae’r eglwysi y gwyddom ni amdanynt yn y cwestiwn, ni fu’r math o genhadaeth a ddisgwylir uchod ar eu hagendâu ers sawl cenhedlaeth. Mae honni iddynt fethu ei chyflawni yn gamddehongliad gan na freuddwydiwyd am fentro arni yn y lle cyntaf. Os bu methiant o gwbl, nid ymarferol mohono, ond meddyliol ac ysbrydol. Methiant i ddirnad natur a hanfod Duw a’i waith yn y byd.\nOs na fu’r eglwysi dros gyfnod helaethaf y ganrif ddiwethaf yn genhadol eu hanian, mae lle i gredu iddynt yn ddiarwybod ac yn anfwriadol gyhoeddi neges, un y mae eu cyflwr presennol yn dystiolaeth bendant i’w llwyddiant ac un a gafodd gryn ddylanwad ar y byd o’u cwmpas. Onid neges amlycaf y muriau uchel a’r clwydi clo oedd “Cadwch Ma’s”? A thu ôl i’r gwydr barugog roedd ’na weithgaredd nad oedd, mae’n amlwg, ar gyfer pawb. “Chwe troedfedd uwch beirniadaeth”, trafodai’r pregethwr Dduw, yn union fel meistr syrcas yn trafod llew, ei berfformiad yn achos rhyfeddod, edmygedd a pharch.\nAfraid dweud bod y sioe honno ar ben. Collodd ei hapêl ers tro byd. Ddaw neb iddi mwy. I lle’r aeth y Duw a ddofwyd gennym? Lle llithrodd ef o’n gafael?\nMewn Cwrdd Crynwyr yr wythnos diwetha tynnwyd sylw at un o’r ymholiadau a geir yn y gyfrol, Ffydd ac Ymarfer y Crynwyr, a chefais fy nghyffroi ganddo: “A ydych, fel disgybl i Grist, yn cymryd diddordeb byw yn amodau cymdeithasol yr ardal lle rydych yn byw? A ydych yn ceisio hybu lles y rhai sydd mewn angen a dosbarthiad cyfiawn a theg o adnoddau’r byd?”\nDyma’n cenhadaeth – bod yn berthnasol i’n cymuned a’n byd. Synhwyrais fod Duw yno’n barod yn ein galw i’n gwaith.\nCofnodwyd hwn yn E-Fwletin ar Ionawr 28, 2018 gan Golygydd.\n← E-fwletin 22 Ionawr, 2018 E-fwletin 4 Chwefror 2018 →


Busnesau Abertawe yn cael eu hannog i gyflwyno cais am wobr nodedig - Abertawe\nBusnesau Abertawe yn cael eu hannog i gyflwyno cais am wobr nodedig\nMae busnesau Abertawe yn cael eu hannog i wneud cais am Wobr y Frenhines am Fenter 2022.\nMae'r gwobrau ymhlith y rhai mwyaf nodedig i fusnesau o bob maint yn y DU.\nMae categorïau gwobrau yn cynnwys arloesedd, datblygiad cynaliadwy, masnach ryngwladol a hyrwyddo twf drwy symudedd cymdeithasol.\nEleni, roedd dros 90% o enillwyr yn fentrau bach a chanolig, gyda 44 o'r busnesau buddugol â 10 gweithiwr neu lai.\nMeddai'r Cynghorydd Robert Francis-Davies, Aelod Cabinet Cyngor Abertawe dros Fuddsoddi, Adfywio a Thwristiaeth, "Busnesau Abertawe yw enaid economi ein dinas a'n sir. Mae'r 18 mis diwethaf wedi bod yn arbennig o anodd i fusnesau oherwydd y pandemig, ond mae'r cyngor yn ymrwymedig i wneud popeth yn ei allu i helpu drwy sawl cynllun sy'n rhan o'n cronfa adferiad economaidd gwerth £20 miliwn.\n"Mae llawer o'n busnesau wedi bod yn arbennig o arloesol ers dechrau COVID-19 felly mae'r gwobrau hyn yn rhoi cyfle i gydnabod yr ymdrechion hynny a allai o bosib arwain at gyfleoedd marchnata sylweddol a sylw gan y wasg, cynnydd mewn trosiant a hwb i forâl staff.\n"Rwy'n annog busnesau Abertawe i ymgeisio am Wobr y Frenhines am Fenter i ddiolch am eu cyfraniad rhagorol i Abertawe, y ddinas-ranbarth, Cymru a'r DU gyfan."\nMeddai Louise Fleet, Arglwydd Raglaw Gorllewin Morgannwg,"Gwobrau cenedlaethol yw Gwobrau'r Frenhines am Fenter ac maent yn cydnabod busnesau lleol a rhyngwladol.\n"Yn ôl enillwyr, mae'r gwobrau yn awr yn bwysicach nag erioed gan fod yr arwyddlun yn sêl bendith frenhinol sy'n eu helpu i gystadlu ar lwyfan byd eang yn erbyn cwmnïau llawer mwy. Mae hefyd yn cynnig cyfle i enillwyr gysylltu ag enillwyr eraill a gweithio gyda nhw yn ogystal â helpu cwmnïau eraill.\nCaniateir i enillwyr y wobr ddefnyddio'r arwyddlun brenhinol am bum mlynedd a chânt eu gwahodd i dderbyniad brenhinol dathliadol. Caiff y gwobrau eu cyflwyno gan Arglwydd Raglaw Ei Mawrhydi ar gyfer Gorllewin Morgannwg.\nEwch i www.gov.uk/queens-awards-for-enterprise i gyflwyno cais a chael rhagor o wybodaeth.


Ffatri a gweithgynhyrchwyr bathodyn pin 2D Tsieina | Kingtai\nMae pin llabed 2D yn hynod amlbwrpas a gellir ei ddefnyddio ar sawl achlysur! Defnyddiwch nhw ar gyfer rhoddion, cofroddion gwobr, hyrwyddiad a Delfrydol ar gyfer hyrwyddiadau busnes, clybiau a chymdeithasau o ansawdd uchel, mae'r bathodynnau hyn yn arddangos crefftwaith o ansawdd uchel. popeth rhyngddynt.\nPinnau 2D Lapel cam cyntaf o'r pinnau marw\nMae'r mowld marw arfer yn cael ei falu o'ch gwaith celf cymeradwy,\na defnyddir y mowld marw i stampio'ch gwaith celf ar ddalen o haearn neu gopr materail\nYn syth wedi hynny, mae arddull eich dyluniad yn cael ei dorri allan i'r union amlinelliad, y cam cyntaf wedi'i orffen.\nMae'r cam nesaf wedi'i sgleinio â llaw, mae'r arwynebau metel uchel hyn wedi'u sgleinio i orffeniad drych. Yna'r cam nesaf yw'r broses blatio, ar gyfer platio gallwch ddewis llawer o wahanol liwiau\nCopr Nickel Aur (arian), a nicel du (arian tywyll / crôm du), Er bod yr ardal gilfachog wedi'i llenwi, gallai gorchymyn enamel paent.small ddefnyddio gwaith llaw, gellid defnyddio archeb cwtsh trwy ddefnyddio peiriant lliw llenwi ceir.\nRydym yn defnyddio y gellid cymysgu lliwiau Pantone yn benodol ar gyfer pob archeb, gallwn warantu safonau eich brand yn union sy'n rhoi'r rhif Pantone i ni.\nGall eich dyluniad personol gynnwys hyd at chwe lliw a gellir ei stampio i unrhyw siâp gyda'r opsiynau o orffeniad platiog aur, arian, efydd neu nicel du. Y maint archeb lleiaf yw 100 pcs.\nRydym yn cynnig gwasanaethau celf a dylunio AM DDIM gyda phob archeb! Bydd ein teclyn dylunio DIY a'n gwasanaeth paru lliwiau Pantone yn sicrhau bod eich pinnau yn union yr hyn yr ydych chi'n ei ragweld. Mae'r holl broflenni'n cael eu hadolygu nes eich bod chi'n hollol fodlon.\nBlaenorol: Darn arian\nNesaf: Pin llabed Print Digidol\nPin Argraffu Digidol


Defaid yn ganolbwynt y sylw yn Amgueddfa Ceredigion\nAr 14 a 28 Mehefin, bydd Amgueddfa Ceredigion yn dangos tair ffilm sy’n rhoi sylw i anifail mwyaf eiconig Cymru, sef y ddafad. Dangosir y ffilmiau yma i gyd-fynd gydag arddangosfa Gelf bresennol yr Amgueddfa, sy’n dwyn y teitl hollol syml ‘Defaid’. Mae’r triawd hwn o ffilmiau yn archwilio cymhlethdodau ein perthynas â’r creaduriaid gwlanog yma ac yn craffu ar y cymunedau a’r bywyd yr ydym wedi eu creu o’u hamgylch.\nMae’r arddangosfa ar agor yn ddyddiol tan 29 Mehefin ac yn edrych ar hanes, treftadaeth a diwylliant cymunedau ffermio defaid Cymru, gan gynnig cyfle cyffrous i weld artistiaid o Gymru yn arddangos eu gwaith ochr yn ochr â gweithiau Celf o arwyddocâd rhyngwladol yn ogystal â chasgliad Ceredigion ei hun.\nDywedodd Curadur Amgueddfa Ceredigion Carrie Canham, “Mae’r arddangosfa hon a’r digwyddiadau sy’n gysylltiedig â hi yn rhoi cyfle i ni roi sylw amlwg i drafod ein perthynas gydag ucheldiroedd Cymru, gan roi sylw i’r ffordd mae tirwedd ffermio draddodiadol wedi newid a sut y gallai edrych tua’r dyfodol.”\nMae’r gyfres ffilmiau yn ymestyn y tu hwnt i ffiniau Cymru, gan daflu goleuni ar gymunedau ffermio eraill ledled y byd, gan ddechrau ar 14 Mehefin gyda ffilm o Wlad yr Iâ, Rams (2015), sy’n trafod dau frawd yn brwydro’r elfennau a’r awdurdodau, yna am 7yh ar 28 Mehefin fe ddangosir rhaglen ddogfen ryngwladol, She Shears (2018), sy’n ymwneud â byd cystadlu chwyrn cneifio defaid. Daw’r triawd i ben gyda’r ffilm arswyd, Black Sheep (2006) o Seland Newydd sy’n trafod defaid/sombis a chaiff y ffilm hon ei dangos yn hwyr y nos, am 9yh ar 28 Mehefin.\nAriannwyd yr arddangosfa a’r digwyddiadau cysylltiedig gan Raglen Fenthyg Weston ar y cyd â’r Gronfa Gelf; crëwyd y rhaglen gan Sefydliad Garfield Weston a’r Gronfa Gelf. Rhaglen Fenthyg Weston yw’r rhaglen gyntaf erioed ar draws y Deyrnas Unedig i alluogi amgueddfeydd llai ac amgueddfeydd awdurdodau lleol i fenthyg gweithiau celf o gasgliadau cenedlaethol. Cafwyd cyllid pellach gan Gyngor Celfyddydau Cymru, drwy Raglen y Cychwr (Le Passeur): Rhannu Gweithiau Celf a gefnogir gan chwaraewyr y Loteri Genedlaethol drwy Gronfa Dreftadaeth y Loteri, Sefydliad John Ellerman a’r Gronfa Gelf.\nDywedodd Alice Briggs, Curadur Cynorthwyol Amgueddfa Ceredigion, “Bydd yr arian ar gyfer Defaid o Raglen Fenthyg Weston ynghyd â’r Gronfa Gelf a chronfeydd eraill yn gadael gwaddol parhaol a fydd yn para ymhell y tu hwnt i’r arddangosfa. Bydd y ffordd y mae’r arian wedi cefnogi cynlluniau uwchraddio angenrheidiol a rhaglenni cysylltiedig eraill yn galluogi’r amgueddfa i fenthyca arteffactau a thrysorau pwysig eraill i’w harddangos yn y dyfodol.”


Un o’r cwestiynau mwyaf cyffredin a gawn yn Trafnidiaeth Cymru yw “Pam nad oes rheilffordd yn cysylltu Gogledd Cymru a De Cymru yn uniongyrchol?” Yr ateb syml i hyn yw bod yna un – ond mae’n digwydd rhedeg drwy Loegr. Mae’r ateb mwy cymhleth yn ymwneud â pham nad oes cysylltiad rheilffordd rhwng Gogledd a De Cymru sy’n teithio’n gyfan gwbl drwy Gymru, a’r esboniad am hynny yw daearyddiaeth a hanes y genedl.\nMae Cymru’n wlad fynyddig iawn ac mae’n cynnwys sawl cadwyn o fynyddoedd mawr. Yng Ngogledd Orllewin Cymru, mae copaon uchel Eryri yn esgyn uwch y dirwedd, tra mae Mynydd Hiraethog a Bryniau Clwyd yn amgylchynu Gogledd Ddwyrain Cymru. Yng Ngorllewin Cymru, mae arfordir creigiog Sir Benfro, Mynyddoedd y Preseli a Chader Idris yn golygu mai ychydig o dir gwastad sydd. Nodweddir Canolbarth Cymru gan Fynyddoedd Cambria, tra bo Mynydd Epynt a Bannau Brycheiniog yn darparu rhwystrau tua’r de i gyfeiriad cymoedd bryniog De Cymru.\nMae’r cadwyni hyn wedi creu rhwystrau mawr am ganrifoedd i’r rheini sy’n cynllunio ac yn adeiladu cysylltiadau trafnidiaeth. Mae’r anhawster wrth deithio drwy ardaloedd mynyddig wedi cadw poblogaethau trefi a phentrefi mewn ardaloedd gwledig yn isel, sydd, yn ei dro wedi golygu mai ychydig o gymhelliad a fu o ran buddsoddi’n sylweddol mewn gwell cysylltiadau trafnidiaeth, gan olygu bod y sefyllfa wedi aros fwy neu lai yn ei hunfan.\nRhwydwaith rheilffyrdd gwledig Cymru\nPrif Reilffordd De Cymru a Rheilffordd Arfordir Gogledd Cymru fu cysylltiadau rheilffordd pwysicaf Cymru erioed, ond mae llawer o reilffyrdd wedi cael eu darparu drwy’r bryniau a’r cymoedd. Roedd Rheilffyrdd y Cambrian yn berchen ar rwydwaith mawr yng Nghanolbarth a Gogledd Orllewin Cymru, gan gynnwys dwy linell yn torri ar draws y wlad, tra’r oedd y ‘Central Wales Railway’ (sydd bellach yn cael ei galw’n Reilffordd Calon Cymru) a Rheilffordd y Canolbarth yn croesi’r wlad i’r de. Roedd llwybr troellog yn cysylltu Caerfyrddin ac Aberystwyth – gweddillion ymgais aflwyddiannus i adeiladu rheilffordd uniongyrchol rhwng Manceinion ac Aberdaugleddau – tra roedd Rheilffordd Sir Gaernarfon yn cysylltu Bangor, Caernarfon a Rheilffordd Arfordir y Cambrian ger Porthmadog.\nCafodd y rhain i gyd eu hadeiladu gan gwmnïau preifat unigol a oedd yn cynllunio llwybrau er eu budd eu hunain – fel arfer gyda golwg ar gludo nwyddau, gyda theithwyr yn ôl-ystyriaeth. Ni fu erioed gynllun cenedlaethol strategol ar gyfer rhwydwaith, fel a welwyd mewn gwledydd eraill yn Ewrop, a adeiladodd eu rhwydweithiau rheilffyrdd ar ôl i Brydain arwain y ffordd.\nFodd bynnag, ychydig iawn o ddefnydd a wneid o weddill y rhwydwaith yn y Gymru wledig. Roedd y tir bryniog yn gwneud peirianneg yn eithriadol o heriol yn y bedwaredd ganrif ar bymtheg, a arweiniodd at lwybrau hir a throfaus a theithiau araf. I’r rhan fwyaf o bobl, dyma’r unig ffordd o deithio dros bellteroedd hir, ond yn yr ugeinfed ganrif, byddai hyn yn newid.\nDiwedd y rheilffyrdd gwledig\nPan ddaeth y cerbyd modur i’r amlwg fel dewis fforddiadwy yn lle teithio ar drên, dioddefodd y llwybrau hyn yn aruthrol. Oherwydd bod nifer y teithwyr yn isel ac yn gostwng a chostau cynnal a chadw’n uchel, yr oeddent yn llwybrau amlwg i’w cau pan oedd Rheilffyrdd Prydain yn wynebu colledion ariannol cynyddol yn y 1950au.\nCollodd llawer o drefi eu cysylltiadau rheilffordd am y rheswm hwn. Enghraifft dda o hynny yw Aberhonddu, a gollodd ei gwasanaethau rheilffyrdd yn 1962. Roedd y gwasanaethau hyn yn rhedeg i Gastell-nedd, Casnewydd, Henffordd a Chyffordd Moat Lane ar Brif Reilffordd y Cambrian, mewn patrymau a oedd wedi newid fawr ddim ers y bedwaredd ganrif ar bymtheg. Roedd cyfuniad o wasanaethau anaml, cyflymder llinell isel, hen drenau yn cael eu gyrru gan locomotifau stêm, a llawer o orsafoedd bach yn gwasanaethu’r cymunedau gwledig gwasgarog yn golygu bod yr amseroedd teithio’n hir iawn. Roedd teithiau drwy’r wlad yn aml yn golygu bod angen newid trên fwy nag unwaith.\nRoedd y car yn cynnig teithiau cyflymach a mwy cyfleus o ddrws i ddrws, tra bod lorïau’n cynnig yr un cyfleoedd ar gyfer nwyddau. Erbyn y 1960au, ystyriwyd mai’r diwydiant moduron oedd y dyfodol, ac mai crair o’r gorffennol oedd y rheilffordd. Cafodd y rhwydwaith rheilffyrdd gwledig ledled Prydain ei ddileu oherwydd credwyd na fyddai byth angen gwasanaethau rheilffyrdd eto – gwelodd Cymru, gyda chyfran uwch o reilffyrdd gwledig na rhannau eraill o Brydain, lawer o’i rhwydwaith yn diflannu. Ar ôl codi’r traciau, yr oedd y tir yn cael ei werthu fel arfer, a chladdwyd nifer o hen lwybrau rheilffordd dan ffatrïoedd, ffyrdd a datblygiadau tai, gan ddinistrio unrhyw obaith iddynt gael eu hailagor.\nRôl y prif linellau\nFodd bynnag, fe wnaeth y prif gysylltiadau rheilffordd oroesi. Llwyddodd Prif Linellau Rheilffordd De Cymru ac Arfordir Gogledd Cymru i osgoi’r fwyell, ac felly hefyd y llinell a oedd yn cysylltu’r ddau lwybr. Fe’i gelwir heddiw’n Reilffordd y Gororau, ac fe adeiladwyd y llwybr rhwng Casnewydd a Chaer ar sawl cam at ddibenion gwahanol – adeiladwyd yr hanner deheuol i ddarparu cyswllt rhwng Casnewydd, Y Fenni a Henffordd, tra yr adeiladwyd yr hanner gogleddol fel rhan o brif reilffordd GWR yn cysylltu Llundain a Phenbedw. Yr oedd y ddau lwybr yn rhedeg drwy dirwedd llawer haws i adeiladu arno na mynyddoedd Canolbarth a Gogledd Cymru, gan olygu eu bod yn llawer mwy addas i fod yn brif linellau rheilffordd.\nDim ond yn y degawdau ers hynny y mae prif bwrpas Rheilffordd y Gororau wedi newid i fod yn llwybr sy’n cysylltu Gogledd a De Cymru, yn ogystal â darparu cysylltiad rhwng De Cymru a Gogledd Orllewin Lloegr. Pan oedd y rhwydwaith rheilffyrdd yn cael ei adeiladu yn y bedwaredd ganrif ar bymtheg, ni ystyriwyd erioed bod angen darparu cyswllt rhwng Gogledd a De Cymru, gan nad oedd galw am hyn. Adeiladwyd Rheilffordd Arfordir Gogledd Cymru i ddarparu cyswllt rhwng porthladd Caergybi a’r Grand Junction Railway rhwng Llundain, Birmingham a Gogledd Lloegr. Yn yr un modd, adeiladwyd Prif Linell De Cymru fel cyswllt rhwng Llundain, Caerdydd a phorthladdoedd Gorllewin Cymru.\nO ganlyniad, roedd Gogledd Cymru yn edrych mwy tuag at Ogledd Orllewin Lloegr am ei gyfleoedd masnachol, tra roedd De Cymru yn edrych tuag at Lundain. Cymerodd tan ymhell i mewn i’r ugeinfed ganrif i hyn newid, pan ddechreuodd y syniad o Gymru fel cenedl ddod yn bwysicach.\nGwasanaethau o’r Gogledd i’r De\nNid tan yr 1980au y datblygwyd y gwasanaethau cyntaf rhwng Caerdydd a Chaergybi, dan adain Rheilffyrdd Rhanbarthol British Rail. Roedd un gwasanaeth bob ffordd yn rhedeg bob dydd, a hynny drwy Crewe. I ddechrau, defnyddiodd y gwasanaethau’r trenau Super Sprinter Dosbarth 155 newydd, nes iddynt gael eu disodli ddechrau’r 1990au gan yr Express Sprinters Dosbarth 158 poblogaidd, gan ddarparu teithiau cyflymach a mwy cyfforddus.\nFodd bynnag, roedd hwn yn parhau i fod yn wasanaeth symbolaidd gydol y 1990au hyd nes y cafodd ail wasanaeth bob ffordd, yn rhedeg drwy Wrecsam Cyffredinol, ei ychwanegu yn 2000 gan y gweithredwr trenau newydd, Wales & West. Pan gafodd Wales & West ei rannu fel rhan o’r gwaith o ad-drefnu rheilffyrdd Cymru, aeth y gweithredwr newydd Wales and Borders ati i ddargyfeirio holl wasanaethau Caerdydd-Caergybi i redeg drwy Wrecsam.\nNid tan 2005 y cyflwynodd Arriva Trains Wales, olynydd Wales and Borders, y gwasanaeth amlach a welwn heddiw rhwng Caerdydd a Chaergybi, gydag un trên bob dwy awr. Dair blynedd yn ddiweddarach, ym mis Rhagfyr 2008, cyflwynwyd “Y Gerallt Gymro”. Roedd y gwasanaeth premiwm hwn yn rhedeg unwaith y dydd bob ffordd cyn cael ei oedi oherwydd pandemig COVID-19. Yr oedd yn defnyddio cerbydau Mark 3 intercity ac yn cynnwys car bwyta gyda chogydd teithiol yn paratoi prydau bwyd ar gyfer y teithwyr, gan ennill enw da byd-eang am wasanaeth rhagorol. Bydd yn dychwelyd pan fyddwn yn adfer y gwasanaeth arlwyo ar drenau yn ddiweddarach yn 2021.\nBeth ellir ei wneud i wella gwasanaethau?\nMae gan Lywodraeth Cymru ddyhead o hyd i leihau amseroedd teithio ar draws rhwydwaith Cymru a’r Gororau, gan gynnwys rhwng Gogledd a De Cymru. Bwriedir i hyn gael ei gyflawni drwy foderneiddio’r seilwaith presennol, gan gynnwys trydaneiddio’r prif lwybrau rheilffordd yn y dyfodol, a fydd hefyd yn darparu capasiti ychwanegol ar gyfer gwasanaethau amlach. Mae Llywodraeth Cymru hefyd yn edrych ar y posibilrwydd o agor llinellau newydd i ddarparu gwell cysylltiadau rhwng gwahanol rannau o Gymru sydd wedi’u datgysylltu o’r rhwydwaith ar hyn o bryd, fel rhan o’u strategaeth ehangach ar gyfer gwella cysylltiadau trafnidiaeth gyhoeddus.\nFodd bynnag, ar hyn o bryd, nid oes unrhyw gynlluniau i adeiladu llwybr newydd i gysylltu Gogledd a De Cymru. Hwn fyddai’r prosiect seilwaith mwyaf yn hanes Cymru a byddai’n cymryd degawdau i’w ddatblygu, gan wynebu llawer o heriau sylweddol.\nNi fyddai adfer y hen lwybrau rheilffordd drwy Ganolbarth neu Orllewin Cymru yn ddigon. Ni fyddai’r llwybrau’n addas ar gyfer gwasanaeth intercity rhwng y Gogledd a’r De, oherwydd byddai eu natur droellog yn golygu y byddai amseroedd teithiau’n llawer hwy na thrwy ddefnyddio’r llwybr presennol. Yn ogystal â hyn, cafodd hen draciau’r llwybrau hyn eu gwerthu a’u hailddatblygu mewn sawl man, gan olygu ei bod bron yn amhosibl ailadeiladu’r hen reilffordd.\nNeu, yn ddamcaniaethol, gallai llwybr cwbl newydd redeg yn uniongyrchol rhwng Gogledd a De Cymru, gyda llai o arosfannau gan ddatblygu llinell lawer mwy unionsyth ar gyfer cyflymderau uwch. Fodd bynnag, byddai hyn hyd yn oed yn fwy heriol i’w ddylunio a’i adeiladu, gan y byddai’n golygu creu llwybr newydd sbon drwy dir mynyddig. Byddai’n rhaid ymgynghori’n helaeth ynghylch ble byddai’r llwybr yn mynd, a pha drefi fyddai’n cael eu gwasanaethu ganddo. Byddai’n rhaid iddo fynd drwy dirweddau sydd heb eu difetha, parciau cenedlaethol ac ardaloedd o harddwch naturiol eithriadol, ac mae’n debyg y byddai angen atebion peirianyddol trwm fel twneli hir a thraphontydd mawr.\nO’r herwydd, y flaenoriaeth gychwynnol yw uwchraddio’r llinellau presennol er mwyn iddynt allu cludo mwy o drenau a darparu teithiau cyflymach, gan gynnwys y llwybr presennol rhwng y Gogledd a’r De drwy gyfrwng Rheilffordd y Gororau. Ynghyd â darparu’r cyswllt rhwng y Gogledd a’r De, mae ganddo’r fantais ychwanegol o wasanaethu tri anheddiad mawr yn rhanbarth y gororau – Caer, Amwythig a Henffordd – sy’n gweithredu fel cyfnewidfeydd mawr ar gyfer gwasanaethau i Ogledd Orllewin Lloegr, Canolbarth Cymru a Gorllewin Canolbarth Lloegr yn y drefn honno.\nYn y tymor byr, bydd cyflwyno trenau intercity o safon uchel ar wasanaethau Caerdydd-Caergybi yn cryfhau’r cysylltiadau rhwng Gogledd a De Cymru ymhellach. Gyda theithiau cyflymach, mwy o le a chyfleusterau gwell, byddant yn gwella profiad y cwsmer yn sylweddol ac yn ein helpu i barhau i adeiladu rhwydwaith trafnidiaeth y gall Cymru a rhanbarth y gororau fod yn falch ohono.


Tredegar - Gpedia, Your Encyclopedia\nAm leoedd eraill yn dwyn yr enw, gweler Tredegar (gwahaniaethu)\nCyfesurynnau: 51°46′39″N 3°14′26″W / 51.77761°N 3.24069°W / 51.77761; -3.24069\nTredegar yn: Blaenau Gwent\nRhestr llefydd: y DU • Cymru • Blaenau Gwent\nTref yn Nyffryn Sirhywi, Blaenau Gwent, yw Tredegar. Mae Caerdydd 33.2 km i ffwrdd o Tredegar ac mae Llundain yn 218.7 km. Y ddinas agosaf ydy Casnewydd sy'n 27 km i ffwrdd.\n2.1 Tŷ Bedwellty\n3.1 Cloc y Dref\n5 Gwybodaeth eraill\nWedi'i leoli o fewn ffiniau hanesyddol yr hen Sir Fynwy, fe ddaeth yn ganolfan gynnar y Chwyldro Diwydiannol yn Ne Cymru. Ym 1778, adeiladwyd ffwrnais haearn yn Sirhywi gan Thomas Atkinson a William Barrow a ddaeth i'r ardal o Lundain. Roedd angen tanwydd ar gyfer y ffwrnais, felly cyflogwyd dynion i gloddio glo ym Mryn Bach a Nant-y-bwch. Dyma'r mwyngloddio cyntaf, ar raddfa fach, yn yr ardal.\nMethodd y ffwrnais yn 1794. Yn 1797, adeiladodd Samuel Homfray, gyda'i bartneriaid Richard Fothergill a Monkhouse Matthew, ffwrnais newydd, gan brydlesu'r tir o Stâd Tredegar yng Nghasnewydd. Creodd hyn Waith Haearn Sirhywi a oedd yn y pendraw i ddod yn Waith Haearn Tredegar, a enwyd er anrhydedd Ystâd Tŷ Tredegar yn Nhredegar a Pharc Tredegar yng Nghasnewydd yn ne'r sir. Mae Adrian Vaughn, yn ei lyfr Grub, Dŵr a Relief (1985) yn crybwyll mai yn 1832 y cymerodd John Gooch swydd reolwr yng ngweithfeydd haearn Tredegar.\nBu sawl o epidemig colera yn y dref yn ystod y 19g a chrëwyd mynwent benodedig ar gyfer y rhai a fu farw o golera yng Nghefn Golau.\nMae Tŷ Bedwellty a'i ardd yn adeilad rhestredig Gradd 2. Yn wreiddiol, roedd yr adeilad yn "fwthyn to gwellt isel", ac fe gafodd yr hen dŷ ei adnewyddu ym 1809. Fe adeiladwyd yr adeilad presennol ym 1818 fel tŷ i Samuel Homfray, a oedd yn brif gyflogwr yr ardal am y rhan fwyaf o'r 19g, trwy ei weithiau glo a haearn.\nPoblogaeth cymuned Tredegar (pob oed) (15,103)\nY nifer dros 3 oed sy'n siarad Cymraeg (Tredegar) (1,212)\nY nifer sydd wedi'u geni yng Nghymru (Tredegar) (13855)\nY nifer mewn gwaith rhwng 16 a 74 oed(Tredegar) (3,137)\nUn o brif nodweddion Tredegar yw Cloc y Dref, sydd yn dominyddu ochr ddeheuol canol y dref. Syniad Mrs. R P Davies, gwraig rheolwr Gwaith Haearn Tredegar, oedd cyflwyno "cloc oleuedig aruchel". Ei phenderfyniad hi oedd i adeiladu'r cloc yng nghylch canol y dref.\nAneurin Bevan - gwleidydd\nRay Reardon - chwaraewr snwcer enwog\nCliff White - chwaraewr snwcer\nPhil Williams - gwyddonydd a gwleidydd a aned yn y dref\nChristopher Meredith - bardd a nofelydd\nYn ôl Cyfrifiad y Deyrnas Unedig 2011, mae 8% o'r boblogaeth yn medru'r Gymraeg. Mae 468 o bobl yn gallu siarad Cymraeg, mae 441 yn gallu darllen Cymraeg, ac mae 392 yn gallu ysgrifennu Cymraeg. Yn 2001, roedd 8.8% o'r boblogaeth yn medru'r Gymraeg.\n↑ Delwedd o Geograph, cyrchwyd 21 Gorffennaf 2008\n↑ Blaenau Gwent County Borough Council: Cefn Golau Cholera Cemetery.\n(Saesneg) Gwefan leol\nAbertyleri · Brynmawr · Glyn Ebwy · Tredegar\nWedi dod o "https://cy.wikipedia.org/w/index.php?title=Tredegar&oldid=5470522"


BBC - Gogledd Orllewin - "Mae'n werth troi'n alltud ambell dro ..."\nYmatebCymorthWedi mwynhau'r ddalen hon?Anfonwch hyn at gyfaill! Côr Meibion Maelgwn yng NghanadaMehefin 2005"Mae'n werth troi'n alltud ambell dro ..."Eleni cafodd y côr wahoddiad gan Gymdeithas Gymanfa Ganu Ontario i fod yn westeion yn eu cymanfa.\nRoedd yn cael ei chynnal yn Stratford, ychydig filltiroedd o Toronto. Dyma ail ymweliad y côr â Chanada - y tro diwethaf yng ngorllewin y wlad yn 1997.Roedd yn rhaid teithio'n gyntaf i faes awyr Heathrow cyn hedfan am saith awr i Toronto, pedwar deg o aelodau'r côr a chwedeg o gefnogwyr - pawb mewn hwyliau da a gweddill y teithwyr yn gwirioni efo'r canu Cymraeg yn ystod y daith. Aeth un o'r stiwardiaid cyn belled a dweud mai hon oedd y daith mwyaf pleserus y bu'n gweinyddu arni mewn tri deg pedwar o flynyddoedd.Cynhaliwyd Noson Lawen wedi ei threfnu gan Gymdeithas Ontario a chyflwynwyd nifer o eitemau gan y ddwy wlad - cyfle i ymlacio a chyfarfod â pherthnasau a ffrindiau, rhai heb weld ei gilydd ers dros bum mlynedd ar hugain. Ar y dydd Sadwrn cafodd pawb y diwrnod yn rhydd cyn y perfformiad swyddogol cyntaf yn Eglwys Unedig Parkview gyda'r nos. Roedd yr eglwys yn orlawn a'r gymeradwyaeth ar y diwedd yn deilwng iawn. Daeth y noson i ben yn y gwesty - pawb yn cymdeithasu a mwynhau amrywiaeth o eitemau gan hogiau'r côr a thrigolion Canada. Roedd yna ddigon o egni a brwdfrydedd i gario ymlaen tan oriau mân y bore.Ar fore a phrynhawn y Sul cynhaliwyd Cymanfa Ganu yn yr eglwys - eto'n orlawn - o dan arweiniad Trystan Lewis, arweinydd y côr gyda Rhys Roberts yn organydd. Cyflwynwyd eitemau gan aelodau eraill o'r côr gan gynnwys Tom Davies, Bryn Williams, Hywel Williams, Edgar Jones, Eric Roberts a Stan Roberts.Ymlaen wedyn i Toronto a chael cyfle i ymlacio a mwynhau golygfeydd y ddinas. Roedd y cyngerdd olaf yn Canada'n cael ei gynnal yn Eglwys Dewi Sant sydd o dan ofal y Parchedig Deian Evans. Symudodd Deian a'i wraig Annette, o Griccieth lai na blwyddyn yn ôl; roedd Deian yn athro yn Ysgol Eifion Wyn ac Annette yn ymgynghorydd gyda Cwmni Cynnal. Cafodd aelodau'r côr a'u cefnogwyr groeso cynnes eto a phawb ar eu traed ar y diwedd i ddangos eu cymeradwyaeth a'u gwerthfawrogiad. Roedd y gryno ddisg newydd yn gwerthu fel slecs!Fore Mawrth roedd yn rhaid ffarwelio â chyfeillion a thylwyth yn Toronto cyn symud ymlaen i Efrog Newydd - cael cyfle ar y ffordd i weld Rhaeadr Niagra.Roedd yn brofiad cael aros mewn gwesty moethus ar bwys Times Square a Broadway - digon o amser hefyd i grwydro o gwmpas a mwynhau'r atyniadau rhyfeddol. Perfformiwyd mewn un cyngerdd yn Efrog Newydd o dan arweiniad Trystan Lewis gyda Siân Louise Bratch yn cyfeilio - mewn Eglwys Episcopal y tro yma.Erbyn cychwyn adref roedd pawb yn hynod o flinedig ond wedi mwynhau'r profiadau amrywiol ac yn ddiolchgar iawn i Lloyd a Laura Williams am eu trefniadau trylwyr o'r dechrau i'r diwedd.Wedi'r ymweliad, daeth y llythyr yma i law:WhitbyOntario10 Mai 2005Annwyl Olygydd,Rwyf wedi treulio penwythnos penigamp yng nghwmni Côr Meibion y Maelgwn yn y Gymanfa Ganu yn Stratford, Ontario. Roedd yn dda clywed y Gymraeg ym mhob cornel o'r gwesty a gwrando ar leisiau'r cantorion yn dod a'r hen iaith i'm clustiau unwaith eto.Roeddwn yn mwynhau gwrando ar unawdau Trystan, Edgar, Wil ac eraill a chlywed Wil yn sôn am y Gerlan, Bethesda, lle mae'r cartref a adewais bron i hanner canrif yn ôl. Cwrddais hefyd â hen wreigan oedd dros ei phedwar ugain oed oedd wedi teithio ar y trên o Chicago i "glywed yr hogiau."Bum yn sgwrsio gyda Trystan a Rhys, cyn-ddisgyblion o Ysgol y\tCreuddyn, am fy mrawd yng nghyfraith, Dewi Wyn Williams, oedd ddirprwy bennaeth pan oeddynt yno. Roeddynt yn ei "adnabod yn dda" medda nhw!!Roedd y cyngerdd yn yr eglwys ar y nos Sadwrn o dan arweiniadTrystan yn fendigedig a'r hwyl a'r canu'n y gwesty wedyn yn werth chweil. Yn ystod y gymanfa fore Sul fe wnaeth i mi feddwl am yr emyn "Bydd canu yn y nefoedd pan ddelo'r plant ynghyd". Mae Trystan yn ŵr odiaethol ddawnus, naturiol ac annwyl ei ffordd. Roedd yn fraint cael ei gyfarfod.Hoffwn drwy gyfrwng Y Pentan ddiolch am y mwynhad a gefais pan ddaeth Trystan a'r côr a blas o Gymru fach i Stratford, Ontario.Yn gywirGwenhefin Evans


Astudiaeth achos caffael: gweithwyr dros dro | LLYW.CYMRU\nAstudiaeth achos caffael: gweithwyr dros dro\nArbedion wedi’u cyflawni o ran amser ac arian wrth gyflogi gweithwyr dros dro\nMae cystadleuaeth fach gydweithredol ar gyfer datrysiadau gweithwyr dros dro wedi arbed £150,000 y flwyddyn ar draws dau sefydliad ar gyfer cwsmeriaid, yn ogystal ag arbedion sylweddol o ran amser ac adnoddau.\nGan ddefnyddio’r fframwaith gweithwyr dros dro ac athrawon cyflenwi, gweithiodd y GCC gyda dau awdurdod lleol yn ne-orllewin Cymru i nodi gofynion cyffredin a dyfarnu contract drwy gystadleuaeth fach. Arweiniodd hyn at:\narbedion o ran rhyddhau arian parod\nparhau gweithredu gwasanaeth sy’n hanfodol i fusnes\nchyflwyno offeryn rheoli electronig yn ehangach.\nMae’r gystadleuaeth fach dan arweiniad y GCC wedi arwain at arbedion masnachol ar elw cyflenwyr o 49% mewn perthynas â chyfraddau cwsmeriaid blaenorol. Mae hyn hefyd yn cynrychioli arbedion o 33% mewn perthynas â chyfraddau’r fframwaith newydd, pe bai’r cwsmer wedi dyfarnu’n uniongyrchol gyda’r un darparwr.\nRoedd yr awdurdodau lleol a oedd yn cymryd rhan wedi caffael datrysiadau gweithwyr dros dro o’r blaen drwy eu cytundebau lleol eu hunain. Rhoddodd y GCC gymorth iddynt wrth ddyfarnu eu cytundeb cydweithredol cyntaf bedair blynedd yn ôl. Yn dilyn llwyddiant y cytundeb, roedd cwsmeriaid yn awyddus i fanteisio ar gymorth gan y GCC unwaith eto.\nWrth arwain y gystadleuaeth fach, lleihaodd y GCC y baich ar gwsmeriaid ar bob cam o’r broses gaffael:\ndrwy helpu i lunio dogfennau’r gystadleuaeth\ncydlynu gofynion cwsmeriaid\ncyflwyno’r tendr yn electronig\nchynnig cymorth ar reoli cyfrifon.\nRoedd cwsmeriaid yn cymryd rhan drwy gydol y broses. Drwy gyfarfodydd cwsmeriaid ar ddechrau ac ar ddiwedd y broses gaffael, cytunwyd ar y dull a chwblhawyd penderfyniad y dyfarniad.\nDywedodd cynrychiolydd caffael yng Nghyngor Sir Penfro:\n“Ar adeg o bwysau sylweddol o ran adnoddau, roedd hwn yn gyfle ardderchog. Gofalodd y GCC am yr holl dasgau caffael swmpus yn ogystal â’r dyletswyddau gweinyddol llai, ac mae eu harbenigedd yn y maes hwn yn amlwg. Llwyddodd yr ymarfer hwn hefyd i sicrhau arbedion ar adeg pan mae’n anodd gwneud hynny.”\nDywedodd cynrychiolydd Adnoddau Dynol yng Nghyngor Sir Caerfyrddin:\n“Mae’r gystadleuaeth fach wedi galluogi Sir Gaerfyrddin a Sir Benfro i gyflawni lefel uwch fyth o arbedion nag a fyddai wedi bod yn bosibl heb gymorth ac anogaeth y GCC. Mae ymdrechion yr Uwch Reolwr Categori wrth oruchwylio’r broses wedi arwain at ganlyniad cadarnhaol iawn, ac wedi atgyfnerthu’r buddion sylweddol i sefydliadau yn y sector cyhoeddus yn y GCC sy’n ymgymryd â’r contract gweithwyr dros dro.”\nI gael rhagor o wybodaeth am y fframwaith gweithwyr dros dro ac athrawon cyflenwi, ewch i GwerthwchiGymru neu e-bostiwch: NPSPeopleServices@llyw.cymru


Galwad agored am artist preswyl yn Kashima Beppu | Arts Council of Wales\nGalwad agored am artist preswyl yn kashima beppu\nGalwad am artist gan ein partner, Prosiect Beppu, am breswyliad yn Ninas Beppu, Oita, Japan.\nPreswyliad a gynhelir gan Brosiect Beppu ar y thema ‘Allwn ni ddal i gredu mewn straeon’ ar gyfer Artist Preswyl Kashima Beppu. Yn Beppu, dinas lle mae olion moderneiddio wedi gadael marciau dwfn, mae'r alwad agored hon wedi'i chyfeirio at artistiaid sy'n llunio straeon miniatur a godir o fywyd bob dydd, a'r rheini sy'n creu celf sy'n dod o hyd i obaith.\nMae'n agored i artistiaid sydd wedi'u lleoli yng Nghymru ers dros dair blynedd, sy'n gallu gweithio'n annibynnol ac a fydd yn gallu cyflwyno neu arddangos darn o waith yn ystod cyfnod y preswyliad.\nGall artistiaid unigol neu grwpiau gyflwyno ceisiadau; bydd amodau cymorth yn aros yr un fath ar gyfer unigolyn neu grŵp.\nMae Prosiect Beppu yn sefydliad celfyddydol dielw sydd wedi'i leoli yn Ninas Beppu. Mae'n gweithio'n lleol ond mae ganddo gyrhaeddiad rhyngwladol. Mae ei raglen preswyliad ryngwladol flynyddol wedi'i chynnal ers 2008.\nMae Dinas Beppu wedi'i lleoli o fewn Rhaglawiaeth Oita yn ne Japan, ardal sy'n adnabyddus am ei ffynhonnau poeth a'i chefnogaeth i weithgaredd diwylliannol. Mae Oita yn un o'r cynhalwyr presennol ar gyfer Cwpan Rygbi'r Byd, sy’n cynnwys tîm Rygbi Cenedlaethol Cymru, ac mae wedi cyflwyno Cwmni Dawns Cenedlaethol Cymru ac arddangosfa cerameg o Gymru yn OPAM, Amgueddfa Gelf Rhaglawiaeth Oita yn ddiweddar.\nHyd y preswyliad:\n30 diwrnod neu fwy rhwng 20 Ionawr ac 11 Mawrth 2020.\nDydd Gwener 25 Hydref 2019.\nNifer yr Artistiaid: 1 (unigolyn neu grŵp)\nMae'n rhaid bod yr ymgeiswyr:\nwedi bod yn byw a gweithio fel artist yng Nghymru ers dros dair blynedd;\no unrhyw genedligrwydd heblaw Japaneaidd;\nyn gallu siarad a deall naill ai Saesneg neu Japaneaidd er mwyn cyfathrebu â staff a'r gymuned leol;\nyn gallu deall a dilyn diben y rhaglen Artist Preswyl a bod yn gallu gweithio'n annibynnol yn ystod eu harhosiad;\ndros 20 oed;\nyn meddu ar resymeg ac amcanion clir dros gymryd rhan yn y rhaglen Artist Preswyl;\nyn creu gwaith i arddangos yn ystod cyfnod y preswyliad;\nyn cymryd rhan mewn o leiaf un drafodaeth neu ddigwyddiad cyflwyno yn ystod y preswyliad;\nyn gallu dilyn rheoliadau'r cyfleuster.\nCymorth a ddarperir trwy gydol y preswyliad:\nFfi creu gwaith celf hyd at 300,000 JPY (yn cynnwys treth)\nCostau teithio dychwelyd i Ddinas Beppu\nCostau byw gwerth 3,000 JPY (yn cynnwys treth) y dydd\nLlety sylfaenol a gofod gwaith (yn cynnwys dillad gwely a chostau gwresogi)\nGofod ar gyfer arddangosfa\nFfi ar gyfer digwyddiad cyflwyno\nCymorth cydlynu ar gyfer ymchwil a chreu\nTrefnu staff cyfieithu a gwirfoddolwyr i gynorthwyo\nMae amodau cymorth yr un peth ar gyfer unigolyn neu grŵp.\nAm wybodaeth bellach ac i lawrlwytho canllawiau a ffurflen gais, ewch i wefan Prosiect Beppu:


ACau i roi teyrngedau i Carl Sargeant – Golwg360\nACau i roi teyrngedau i Carl Sargeant\n14 Tachwedd 2017 am 07:41 Diweddarwyd am 14:00\nWrth i wleidyddion ailymgynnull yn y Senedd ym Mae Caerdydd ddydd Mawrth (Tachwedd 14), bydd Aelodau Cynulliad yn rhoi teyrngedau i Carl Sargeant.\nCafodd Carl Sargeant, 49, ei ddarganfod yn farw yn ei gartref yng Nghei Conna, ddyddiau’n unig wedi iddo gael ei wahardd o’r Blaid Lafur a cholli ei swydd yn Ysgrifennydd Cymunedau a Phlant.\nRoedd wedi’i wahardd yn sgil honiadau ei fod wedi cyffwrdd yn amhriodol a nifer o ferched.\nMae Prif Weinidog Cymru, Carwyn Jones, eisoes wedi gofyn am gynnal ymchwiliad annibynnol i graffu ar ei “weithredoedd a’i benderfyniadau” wrth wahardd y gweinidog.\nCrogi oedd achos marwolaeth yr Aelod Cynulliad, yn ôl dyfarniad cychwynnol y crwner mewn cwest i’w farwolaeth ddydd Llun (Tachwedd 13).\nBydd Aelodau Cynulliad yn cyfarfod am 12.30yh i dalu teyrngedau, ac yn dilyn hynny fe fydd sesiwn cwestiynau’r Prif Weinidog.\nFe fydd teulu Carl Sargeant yn y Senedd i wrando ar y teyrngedau.\nAgor cwest i farwolaeth Carl Sargeant\nYmwelwyr wedi’i symud allan o Sŵ Caer ar ôl tân\nStorm Deirdre: rhybudd melyn am eira, rhew a gwyntoedd cryfion


Mae’n anodd credu heddiw, ond roedd y tir i’r gogledd-orllewin o Lwybr Arfordir Cymru yn yr ardal hon yn ardal a oedd wedi ei thrwyddedu i dipio gwastraff ynddi. Cafodd yr ardal ei chlirio a’i thirweddu rhwng 2001 a 2003 er mwyn creu parc newydd, Parc Tredlerch.\nLlyn sy’n rhyw 40,000 metr sgwâr (4 hectar) yw canolbwynt y parc. Cafodd yr ardal o gwmpas y llyn ei thirweddu a phlannwyd planhigion yno i greu cynefinoedd ar gyfer bywyd gwyllt. Mae 2 gilomedr o lwybrau cyhoeddus yn y parc, yn cynnwys llwybr dros y llyn. Ymhlith y rhywogaethau y gellir eu gweld yma mae’r Alarch Ddof, yr Wyach Fawr Gopog, y Gotiar a’r Hwyaden Fawr Wyllt, yn ogystal â Gwas y Neidr a Ieir Bach yr Haf.\nCafodd clwb pysgota Llyn Lamby ei sefydlu i reoli’r pysgod bras ym Mharc Tredelerch. Mae’r pysgod yn cynnwys ysgretennod, draenogiaid dŵr croyw, rhuddbysgod aur a nifer o fathau o gerpynnod. Mae rhai wedi tyfu i ryw 14 cilogram.\nMae Safle Tirlenwi Ffordd Lamby ychydig i’r de o’r parc. Mae’r safle hwn wedi bod yn derbyn gwastraff ers degawdau, ond bydd yn cau yn 2014 yn sgil y twf mewn dulliau eraill o waredu gwastraff, yn enwedig ailgylchu.\nEnw annedd gynnar oedd Lamby, yn golygu ‘fferm hir’. O’r hen Norseg býr (“tyddyn/fferm”) y daw’r -by yn Lamby. Mae’r elfen hon hefyd i’w gweld yn yr enw Womanby Street yng nghanol Caerdydd. O’r hen air Norseg am “hir” y daw’r langr a oedd yn sail i’r Lam- yn Lamby.\nYr enw Cymraeg ar hen faenor ddemen Rhymni oedd Tredelerch. Bu’r faenor gynt yn rhan o Arglwyddiaeth Gwynllŵg yng Ngwent, a sylfaenwyd mae’n debyg yn fuan ar ôl i’r Normaniaid oresgyn Morgannwg a Gwynllŵg tua 1093. Mae’r gair yn cynnwys yr enw tref, yn yr ystyr gynharaf, sef “fferm, preswylfa”, ac enw’r perchennog gwreiddiol tybiedig, Telerch (nad ydyn ni’n gwybod dim amdano). Ystyr Tredelerch, felly, yw “Fferm Telerch”.\nTua’r gorllewin o Barc Tredelerch, mae Llwybr Arfordir Cymru yn croesi afon Rhymni, sy’n llifo o Fannau Brycheiniog, drwy Gwm Rhymni, ac yna i’r môr ryw 1 cilomedr i’r de o’r fan yma. Mae Taith Rhymni, llwybr cerdded sy’n dilyn hynt yr afon, yn gadael Llwybr Arfordir Cymru drwy Barc Tredelerch wrth fynd tua’r gogledd.\nGyda diolch i’r Athro Gwynedd Pierce, o Gymdeithas Enwau Lleoedd Cymru